CELEX: 62019CC0891
Language: mt
Date: 2021-07-01
Title: Konklużjonijiet tal-Avukat Ġenerali G. Pitruzzella, ippreżentati fl-1 ta’ Lulju 2021.#Il-Kummissjoni Ewropea vs Hubei Xinyegang Special Tube Co. Ltd.#Appell – Dumping – Regolament ta’ Implimentazzjoni (UE) 2017/804 – Importazzjonijiet ta’ ċerti pajpijiet u tubi mingħajr ġonġituri li joriġinaw miċ‑Ċina – Dazju antidumping definittiv – Regolament (UE) 2016/1036 – Artikolu 3(2), (3) u (6), u Artikolu 17 – Determinazzjoni tad‑dannu – Eżami tal‑effett tal-importazzjonijiet li huma s‑suġġett ta’ dumping fuq il‑prezzijiet tal‑prodotti simili mibjugħa fis‑suq tal‑Unjoni Ewropea – Analiżi tat‑twaqqigħ tal‑prezzijiet – Applikazzjoni tal‑metodu tan‑numri ta’ kontroll tal‑prodott (NKP) – Obbligu għall‑Kummissjoni Ewropea li tieħu inkunsiderazzjoni d‑diversi segmenti tas‑suq relatati mal‑prodott ikkunsidrat kif ukoll it‑totalità tal‑bejgħ ta’ prodotti simili tal‑produtturi tal‑Unjoni Ewropea inklużi fil-kampjun.#Kawża C-891/19 P.

KONKLUŻJONIJIET TAL-AVUKAT ĠENERALI
   PITRUZZELLA
   ippreżentati fl‑1 ta’ Lulju 2021 (
         1
      )
   
      Kawża C‑891/19 P
   
   Il‑Kummissjoni Ewropea
   vs
   Hubei Xinyegang Special Tube Co. Ltd
   “Appell – Dumping – Regolament ta’ Implimentazzjoni (UE) 2017/804 – Importazzjonijiet ta’ ċerti pajpijiet u tubi mingħajr ġonġituri, tal-ħadid jew tal-azzar – Regolament (UE) 2016/1036 – Artikoli 3(2), (3) u (6), u 17 – Determinazzjoni tad-dannu – Analiżi tat-twaqqigħ tal-prezzijiet – Obbligu tal-Kummissjoni li tieħu inkunsiderazzjoni s-segmenti tas-suq relatati mal-prodott inkunsiderazzjoni kif ukoll it-totalità tal-bejgħ tal-prodotti simili tal-produtturi tal-Unjoni”
   
            1.
         
         
            Il-konstatazzjoni ta’ dannu għall-industrija tal-Unjoni Ewropea maħluq mill-importazzjonijiet li kienu s-suġġett ta’ dumping hija rekwiżit essenzjali għall-adozzjoni ta’ miżuri antidumping. Fl-analiżi intiża għall-konstatazzjoni tal-eżistenza ta’ dan id-dannu l-Kummissjoni Ewropea għandha, fost affarijiet oħra, twettaq eżami oġġettiv tal-effetti ta’ din l-importazzjoni fuq il-prezzijiet tal-prodotti simili fis-suq tal-Unjoni, b’mod partikolari permezz tad-determinazzjoni tal-eżistenza ta’ twaqqigħ tal-prezzijiet.
         
      
            2.
         
         
            F’dan l-eżami kumpless, il-Kummissjoni hija obbligata – u jekk iva, f’liema każijiet – tieħu inkunsiderazzjoni s-segmenti tas-suq relatati mal-prodott inkwistjoni? Fil-kuntest ta’ dan l-eżami, din l-istituzzjoni hija marbuta tikkunsidra t-totalità tal-bejgħ ta’ prodotti simili tal-produtturi tal-Unjoni suġġetti tal-kampjun magħżul għall-għanijiet tal-investigazzjoni? F’dan il-kuntest, x’inhi l-intensità tal-istħarriġ ġudizzjarju li l-Qorti tal-Unjoni għandha teżerċita fuq din it-tip ta’ analiżi mwettqa mill-Kummissjoni, li timplika l-evalwazzjoni ta’ sitwazzjonijiet ekonomiċi kumplessi?
         
      
            3.
         
         
            Dawn huma, essenzjalment, il-kwistjonijiet prinċipali mqajma f’din il-kawża, li tikkonċerna appell li permezz tiegħu l-Kummissjoni titlob lill-Qorti tal-Ġustizzja tannulla s-sentenza tal-Qorti Ġenerali tal-Unjoni Ewropea tal‑24 ta’ Settembru 2019, Hubei Xinyegang Special Tube vs Il‑Kummissjoni (iktar ’il quddiem is-“sentenza appellata” (
                  2
               )), li permezz tagħha hija annullat ir-Regolament ta’ Implimentazzjoni (UE) 2017/804 tal-Kummissjoni tal‑11 ta’ Mejju 2017 li impona dazju antidumping fuq ċerti tipi ta’ pajpijiet u tubi li joriġinaw mir-Repubblika Popolari taċ-Ċina (
                  3
               ).
         
      
      I. Il-kuntest ġuridiku
   
   
            4.
         
         
            L-Artikolu 3 tar-Regolament (UE) 2016/1036 tal-Parlament Ewropew u tal-Kunsill tat‑8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (iktar ’il quddiem ir-“Regolament bażiku”) (
                  4
               ), intitolat “Determinazzjoni tad-dannu” jipprevedi li ġej:
            “1.   Taħt dan ir-Regolament, it-terminu ‘dannu’ għandu, sakemm mhux speċifikat mod ieħor, jinftiehem li jfisser dannu materjali lill-industrija tal-Unjoni, theddida ta’ dannu materjali lill-industrija tal-Unjoni jew dewmien materjali fl-istabbiliment ta’ tali industrija u għandu jiġi interpretat skont id-dispożizzjonijiet ta’ dan l-Artikolu.
            2.   Id-dannu għandu jiġi determinat billi jkun ibbażat fuq evidenza pożittiva u għandu jinvolvi eżami objettiv ta’:
            
                     (a)
                  
                  
                     il-volum ta’ importazzjonijiet li huma l-oġġett ta’ dumping u l-effett tal-importazzjonijiet li huma oġġett ta’ dumping fuq il-prezzijiet fis-suq tal-Unjoni għal prodotti simili; u
                  
               
                     (b)
                  
                  
                     l-impatt konsegwenti ta’ dawk l-importazzjonijiet fuq l-industrija tal-Unjoni.
                  
               3.   Fir-rigward tal-volum tal-importazzjonijiet li huma l-oġġett ta’ dumping, għandu jittieħed kont ta’ jekk kienx hemm żieda sinifikanti fl-importazzjonijiet li huma l-oġġett ta’ dumping, kemm jekk f’termini assoluti kif ukoll jekk relattivament għall-produzzjoni jew għall-konsum fl-Unjoni. Fir-rigward tal-effett tal-importazzjonijiet li huma l-oġġett ta’ dumping fuq prezzijiet, għandu jittieħed kont ta’ jekk kienx hemm undercutting sinifikanti fil-prezzijiet tal-importazzjonijiet oġġett ta’ dumping meta mqabbla mal-prezz ta’ prodott simili tal-industrija tal-Unjoni, jew jekk l-effett ta’ tali importazzjonijiet huwiex mod ieħor biex iwaqqa’ l-prezzijiet għal grad sinifikanti jew biex jipprevjeni żidiet fil-prezz, li b’mod ieħor kienu jseħħu, sa grad sinifikanti. L-ebda wieħed jew iktar minn dawn il-fatturi ma jista neċessarjament jagħti gwida deċiżiva.
            […]
            5.   L-eżami tal-impatt tal-prodotti li huma l-oġġett ta’ dumping fuq l-industrija tal-Unjoni konċernata għandha tinkludi evalwazzjoni tal-fatturi ekonomiċi rilevanti kollha u l-indiċi kollha li għandhom effett fuq l-istat tal-industrija […].
            6.   Għandu jintwera, mill-evidenza rilevanti kollha ppreżentata relattivament għall-paragrafu 2, li l-importazzjonijiet li huma l-oġġett ta’ dumping qegħdin jikkawżaw dannu fis-sens ta’ dan ir-Regolament. B’mod speċifiku, dan għandu jinvolvi li jintwera li l-volum u/jew il-livelli tal-prezzijiet identifikati skont il-paragrafu 3 huma responsabbli għal impatt fuq l-industrija tal-Unjoni kif previst fil-paragrafu 5, u li dak l-impatt jeżisti sa grad li jagħmlu possibbli li jiġi kklassifikat bħala materjali.
            7.   Fatturi magħrufa, għajr importazzjonijiet li huma l-oġġett ta’ dumping, li fl-istess ħin ikunu qegħdin jagħmlu dannu lill-industrija tal-Unjoni għandhom ukoll jiġu eżaminati sabiex jiġi żgurat li d-dannu kkawżat minn dawk il-fatturi l-oħrajn ma jkunx attribwit għall-importazzjonijiet li huma l-oġġett ta’ dumping taħt il-paragrafu 6. Fatturi li jistgħu jiġu kkunsidrati f’dak ir-rigward għandhom jinkludu l-volum u l-prezzijiet ta’ importazzjonijiet mhux mibjugħin bi prezzijiet taħt il-prezz tagħhom; tnaqqis ferm fid-domanda jew tibdiliet fix-xejriet tal-konsum; prattiki kummerċjali restrittivi ta’, u kompetizzjoni bejn, produtturi ta’ pajjiżi terzi u tal-Unjoni; żviluppi fit-teknoloġija u prestazzjoni tal-esportazzjoni; u l-produttività tal-industrija tal-Unjoni”.
         
      
      II. Il-fatti u r-regolament kontenzjuż
   
   
            5.
         
         
            Wara lment, il-Kummissjoni fetħet investigazzjoni antidumping fit‑13 ta’ Frar 2016 rigward l-importazzjonijiet ta’ ċerti tipi ta’ pajpijiet u tubi mingħajr ġonġituri tal-ħadid (ħlief tal-ħadid fondut) jew tal-azzar (ħlief tal-azzar inossidabbli), ta’ sezzjoni trasversali tonda, ta’ dijametru estern li jaqbeż l-406.4 mm (iktar ’il quddiem il-“prodott inkunsiderazzjoni”) li joriġinaw mir-Repubblika Popolari taċ-Ċina.
         
      
            6.
         
         
            Matul l-investigazzjoni, Hubei Xinyegang, kumpannija b’sede fiċ-Ċina li tipproduċi u tesporta fl-Unjoni pajpijiet u tubi mingħajr ġonġituri, ġiet magħżula sabiex tkun parti mill-kampjun ta’ produtturi Ċiniżi li jesportaw b’applikazzjoni tal-Artikolu 17 tar-Regolament bażiku.
         
      
            7.
         
         
            Fil‑11 ta’ Novembru 2016, il-Kummissjoni adottat ir-Regolament (UE) 2016/2011, li jimponi dazju antidumping provviżorju fuq l-importazzjonijiet tal-prodott inkunsiderazzjoni li joriġinaw mir-Repubblika tal-Poplu taċ-Ċina (iktar ’il quddiem ir-“Regolament provviżorju”) (
                  5
               ).
         
      
            8.
         
         
            Fil‑11 ta’ Mejju 2017 il-Kummissjoni adottat ir-regolament kontenzjuż, li l-Artikolu 1 tiegħu jipprevedi l-impożizzjoni ta’ dazju antidumping definittiv fuq il-produtturi Ċiniżi kollha li jesportaw il-prodott inkwistjoni. F’dak li jirrigwarda l-prodotti mmanifatturati u esportati minn Hubei Xinyegang, ir-rata tad-dazju antidumping ġiet stabbilita għal 54.9 %.
         
      
      III. Il-proċedura quddiem il-Qorti Ġenerali u s-sentenza appellata
   
   
            9.
         
         
            Fis‑7 ta’ Awwissu 2017, Hubei Xinyegang ippreżentat rikors quddiem il-Qorti Ġenerali li permezz tiegħu talbet l-annullament tar-regolament kontenzjuż, b’erba’ motivi insostenn tar-rikors tagħha.
         
      
            10.
         
         
            Il-Qorti Ġenerali analizzat biss l-ewwel motiv, maqsum f’żewġ partijiet u bbażat fuq il-ksur tal-Artikolu 3(2) u (3) tar-Regolament bażiku u tal-Artikoli 3.1 u 3.2 tal-Ftehim ġenerali dwar it-tariffi u l-kummerċ tas-sena 1994 (
                  6
               ) (iktar ’il quddiem il-“Ftehim antidumping”), u t-tieni motiv, ibbażat fuq il-ksur tal-Artikolu 3(6) ta’ dan ir-regolament u tal-Artikolu 3.5 ta’ dan il-ftehim.
         
      
            11.
         
         
            Fis-sentenza appellata, wara li ċaħdet l-ewwel parti tal-ewwel motiv (
                  7
               ), kwistjoni li ma hijiex is-suġġett ta’ din il-kawża, il-Qorti Ġenerali min-naħa l-oħra laqgħet it-tieni parti tal-ewwel motiv dedott minn Hubei Xinyegang rigward il-metodu użat mill-Kummissjoni, fil-kuntest tal-konstatazzjoni tal-eżistenza ta’ dannu, sabiex tqabbel il-prezzijiet tal-importazzjonijiet li kienu s-suġġett ta’ dumping u dawk tal-prodotti mibjugħa mill-industrija tal-Unjoni. Il-Qorti Ġenerali ddeċidiet li l-Kummissjoni ma ħaditx inkunsiderazzjoni l-informazzjoni kollha rilevanti tal-kawża inkwistjoni fl-analiżi tat-twaqqigħ tal-prezzijiet u tal-effett tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, bi ksur tal-Artikolu 3(2) u (3) tar-Regolament bażiku. Sabiex tasal għal din il-konklużjoni l-Qorti Ġenerali għamlet riferiment b’mod partikolari għar-rapport tal-korp tal-appell stabbilit mill-Korp ta’ Riżoluzzjoni (Dispute Settlement Body) tal-Organizzazzjoni Dinjija tal-Kummerċ (WTO) (iktar ’il quddiem: il-“korp tal-appell tal-WTO”) fit-tilwima “Ċina – Miżuri ta’ impożizzjoni ta’ dazji antidumping fuq pajpijiet u tubi mingħajr ġonġitura fl-azzar inossidabbli ta’ prestazzjoni għolja ‘HP-SSST’ li joriġinaw mill-Ġappun” (WT/DS 454/AB/R u WT/DS 460/AB/R, tal‑14 ta’ Ottubru 2015, iktar ’il quddiem ir-“rapport tal-korp tal-appell ‘HP-SSST’”), u għas-sentenza tagħha tat‑28 ta’ Ottubru 2004, Shanghai Teraoka Electronic vs Il‑Kunsill (T‑35/01, EU:T:2004:317, iktar ’il quddiem is-“sentenza Shanghai Teraoka”).
         
      
            12.
         
         
            Il-Qorti Ġenerali kkunsidrat, fl-ewwel lok, li, minkejja li ġiet indikata l-eżistenza ta’ tliet segmenti tas-suq relatati mal-prodott inkunsiderazzjoni, il-Kummissjoni b’mod żbaljat naqset li tieħu inkunsiderazzjoni din is-segmentazzjoni fil-kuntest tal-analiżi tagħha relatata mat-twaqqigħ tal-prezzijiet u, b’mod iktar ġenerali, fl-analiżi tagħha tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni (
                  8
               ). Fit-tieni lok, u iktar minn hekk, il-Qorti Ġenerali laqgħet l-argument sostnut minn Hubei Xinyegang li skontu fl-analiżi tat-twaqqigħ tal-prezzijiet, il-Kummissjoni b’mod żbaljat naqset li tieħu inkunsiderazzjoni l-analiżi tat-twaqqigħ tal-prezzijiet ta’ 17‑il tip ta’ prodott minn 66 mibjugħa mill-produtturi tal-Unjoni inklużi fil-kampjun. Il-Qorti Ġenerali finalment ikkunsidrat ukoll li l-konklużjonijiet li waslet għalihom ma setgħux jiġu kkontestati mill-elementi ppreżentati mill-Kummissjoni fil-proċess, wara s-seduta, fi stadju tard tal-proċedura.
         
      
            13.
         
         
            Il-Qorti Ġenerali mbagħad laqgħet ukoll it-tieni motiv sostnut minn Hubei Xinyegang ibbażat fuq ksur tal-Artikolu 3(6) tar-Regolament bażiku kif ukoll tal-Artikolu 3.5 tal-Ftehim antidumping (
                  9
               ). Il-Qorti Ġenerali essenzjalment iddeċidiet li, peress li kkonkludiet fl-analiżi tal-ewwel motiv, li l-Kummissjoni ma ħaditx inkunsiderazzjoni l-elementi kollha rilevanti għall-għan tad-determinazzjoni tat-twaqqigħ tal-prezzijiet u tal-effett tal-importazzjonijiet fuq il-prezzijiet tal-prodotti simili fis-suq tal-Unjoni, kellu jiġi kkunsidrat ukoll li l-konklużjoni tal-Kummissjoni dwar l-eżistenza ta’ rabta kawżali fis-sens tal-Artikolu 3(6) tar-Regolament bażiku kienet imsejsa fuq bażi fattwalment inkompleta (
                  10
               ).
         
      
            14.
         
         
            Il-Qorti Ġenerali għalhekk annullat ir-regolament kontenzjuż sa fejn dan kien jirrigwarda lil Hubei Xinyegang, mingħajr ma eżaminat il-motivi l-oħra sostnuti minnha insostenn tar-rikors tagħha.
         
      
      IV. It-talbiet tal-partijiet
   
   
            15.
         
         
            Fl-appell tagħha l-Kummissjoni titlob lill-Qorti tal-Ġustizzja tannulla s-sentenza appellata; tiċħad, bħala infondati, l-ewwel u t-tieni motiv tal-ewwel istanza; tibgħat il-kawża lura quddiem il-Qorti Ġenerali sabiex teżamina mill-ġdid il-motivi l-oħra; u tirriżerva l-ispejjeż tal-proċedura tal-ewwel istanza u tal-appell.
         
      
            16.
         
         
            Hubei Xinyegang titlob lill-Qorti tal-Ġustizzja tiċħad l-appell, u, sussidjarjament, tibgħat il-kawża lura quddiem il-Qorti Ġenerali sabiex teżamina l-motivi li jifdal u tikkundanna lill-Kummissjoni għall-ispejjeż tal-appell u tad-deċiżjoni quddiem il-Qorti Ġenerali.
         
      
            17.
         
         
            ArcelorMittal Tubular Products Roman SA, Válcovny trub Chomutov a.s. u la Vallourec Deutschland GmbH (iktar ’il quddiem, “ArcelorMittal et”), li intervjenew quddiem il-Qorti Ġenerali insostenn tat-talbiet tal-Kummissjoni (
                  11
               ), jitolbu lill-Qorti tal-Ġustizzja tannulla s-sentenza appellata; tiċħad l-ewwel u t-tieni motiv tal-ewwel istanza bħala infondati fid-dritt; u tibgħat il-kawża lura quddiem il-Qorti Ġenerali sabiex tiddeċiedi dwar it-tielet u r-raba’ motiv tal-ewwel istanza; tikkundanna lil Hubei Xinyegang għall-ispejjeż ta’ dan l-appell; u tirriżerva l-ispejjeż għall-kumplament.
         
      
      V. Analiżi tal-appell
   
   
            18.
         
         
            Insostenn tal-appell tagħha l-Kummissjoni, sostnuta minn ArcelorMittal et, issostni sitt aggravji, li jistgħu jiġu maqsuma fi tliet gruppi.
         
      
            19.
         
         
            L-ewwel tliet aggravji huma intiżi sabiex jikkontestaw il-parti tas-sentenza appellata li fiha l-Qorti Ġenerali kkritikat lill-Kummissjoni talli naqset b’mod żbaljat, fl-analiżi tagħha rigward it-twaqqigħ tal-prezzijiet, li tieħu inkunsiderazzjoni d-diversi segmenti tas-suq relatati mal-prodott inkwistjoni (
                  12
               ).
         
      
            20.
         
         
            Ir-raba’ u l-ħames aggravju huma intiżi sabiex jikkontestaw il-parti tas-sentenza appellata li fiha l-Qorti Ġenerali kkonkludiet li l-Kummissjoni, fl-analiżi tat-twaqqigħ tal-prezzijiet, b’mod żbaljat naqset li tieħu inkunsiderazzjoni l-prezzijiet ta’ 17‑il tip ta’ prodott mis‑66 mibjugħa mill-produtturi tal-Unjoni (
                  13
               ).
         
      
            21.
         
         
            Finalment, permezz tas-sitt aggravju l-Kummissjoni ssostni li l-Qorti Ġenerali applikat livell żbaljat ta’ intensità tal-istħarriġ ġudizzjarju.
         
      
            22.
         
         
            Qabel ma nanalizza l-aggravji mqajma mill-Kummissjoni, inqis li huwa xieraq li nagħmel ċerti osservazzjonijiet ta’ natura preliminari.
         
      
      A. Osservazzjonijiet preliminari
   
   
            23.
         
         
            Din il-kawża tikkonċerna l-analiżi tat-twaqqigħ tal-prezzijiet li l-Kummissjoni twettaq, fil-kuntest ta’ proċedura antidumping, sabiex tikkonstata l-eżistenza ta’ dannu għall-industrija tal-Unjoni. Il-konstatazzjoni ta’ dan id-dannu tikkostitwixxi rekwiżit essenzjali għall-adozzjoni ta’ miżuri antidumping (
                  14
               ). Id-dispożizzjonijiet li jirregolaw il-konstatazzjoni ta’ dannu huma previsti fl-Artikolu 3 tar-Regolament bażiku.
         
      
            24.
         
         
            F’dan ir-rigward, jeħtieġ, fl-ewwel lok, li jiġi rrilevat li, kif osservat mill-Qorti Ġenerali (
                  15
               ), l-Artikolu 3(1), (2) u (3) tar-Regolament bażiku jinkludu dispożizzjonijiet essenzjalment identiċi għal dawk previsti fl-Artikolu 3.1 u 3.2 tal-Ftehim antidumping. Minn dan tiġi dedotta l-intenzjoni tal-leġiżlatur tal-Unjoni li jinkludi fid-dritt tal-Unjoni, permezz ta’ dawn id-dispożizzjonijiet, obbligu partikolari assunt fil-kuntest tal-Ftehimiet WTO (
                  16
               ). F’dawn iċ-ċirkustanzi, u f’dawn il-limiti, hija l-qorti tal-Unjoni li għandha tistħarreġ il-legalità tar-regolament kontenzjuż fid-dawl ta’ dawn id-dispożizzjonijiet tal-Ftehim antidumping (
                  17
               ). Fil-kuntest ta’ dan l-istħarriġ tal-legalità, il-qorti tal-Unjoni għandha tieħu inkunsiderazzjoni wkoll l-interpretazzjoni tad-diversi dispożizzjonijiet ta’ dan il-ftehim imwettqa mill-Korp ta’ Riżoluzzjoni tal-WTO (
                  18
               ).
         
      
            25.
         
         
            Jeħtieġ imbagħad, fit-tieni lok, li jiġi indikat li mill-Artikolu 3(2) tar-Regolament bażiku jirriżulta li l-konstatazzjoni ta’ preġudizzju għandha tkun ibbażata fuq provi pożittivi u timplika eżami oġġettiv, minn naħa, tal-volum tal-importazzjonijiet li kienu s-suġġett ta’ dumping u tal-effetti ta’ dawn l-importazzjonijiet ta’ dumping fuq il-prezzijiet tal-prodotti simili fis-suq tal-Unjoni, u min-naħa l-oħra, tal-effett ta’ dawn l-importazzjonijiet fuq l-industrija tal-Unjoni.
         
      
            26.
         
         
            Rigward l-analiżi tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodott simili fis-suq tal-Unjoni, mit-tieni sentenza tal-Artikolu 3(3) jirriżulta li jeħtieġ li jiġi eżaminat, b’mod partikolari, jekk l-importazzjonijiet li kienu s-suġġett ta’ dumping sarux bi prezzijiet sinjifikattivament inferjuri għal dawk tal-prodotti simili tal-Unjoni, jew, fi kliem ieħor, jekk kienx hemm “twaqqigħ” sinjifikattiv tal-prezzijiet (
                  19
               ).
         
      
            27.
         
         
            Id-determinazzjoni tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili tal-industrija tal-Unjoni u, b’mod iktar speċifiku, id-determinazzjoni tal-eżistenza ta’ twaqqigħ tal-prezzijiet, timplika eżami tar-relazzjoni eżistenti bejn il-prezzijiet tal-importazzjonijiet imsemmija u l-prezzijiet tal-prodotti simili, eżami li jippreżupponi li jsir tqabbil bejn iż-żewġ prezzijiet (
                  20
               ).
         
      
            28.
         
         
            Madankollu, l-Artikolu 3 tal-Ftehim antidumping, u konsegwentement, l-Artikolu 3 tar-Regolament bażiku, ma jipprevedux metodu partikolari ta’ analiżi għad-determinazzjoni tal-eżistenza ta’ dannu u lanqas, b’mod iktar speċifiku, tal-eżistenza ta’ twaqqigħ tal-prezzijiet (
                  21
               ). Din l-analiżi għandha madankollu tkun ibbażata fuq provi pożittivi u fuq eżami oġġettiv u li, għalhekk, tkun imparzjali u ġusta u li tieħu inkunsiderazzjoni l-provi kollha rilevanti (
                  22
               ).
         
      
            29.
         
         
            F’dan ir-rigward għandu jitfakkar li, kif jirriżulta mill-ġurisprudenza tal-Qorti tal-Ġustizzja, fil-qasam tal-politika kummerċjali komuni, u b’mod partikolari fil-qasam tal-miżuri ta’ difiża kummerċjali, l-istituzzjonijiet tal-Unjoni għandhom setgħa diskrezzjonali wiesgħa minħabba l-kumplessità tas-sitwazzjonijiet ekonomiċi u politiċi li għandhom jeżaminaw (
                  23
               ). Il-Qorti tal-Ġustizzja rrikonoxxiet b’mod espliċitu li din is-setgħa diskrezzjonali wiesgħa teżisti, b’mod partikolari, fir-rigward tad-determinazzjoni tal-eżistenza ta’ dannu kkawżat lill-industrija tal-Unjoni (
                  24
               ).
         
      
            30.
         
         
            Kif ġustament indikat mill-Qorti Ġenerali, l-analiżi tat-twaqqigħ tal-prezzijiet, kif ukoll, b’mod iktar ġenerali, l-analiżi tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili tal-industrija tal-Unjoni jimplikaw, bla dubju, l-evalwazzjoni ta’ sitwazzjonijiet ekonomiċi kumplessi (
                  25
               ), xi ħaġa li, kif sejjer jintwera f’iktar dettall fl-analiżi tas-sitt aggravju, għandha effett fuq il-livell ta’ stħarriġ ġudizzjarju mwettaq mill-qorti tal-Unjoni.
         
      
            31.
         
         
            Fit-tielet lok, għal dak li jirrigwarda, speċifikament, il-kawża inkwistjoni, huwa neċessarju li jiġu ppreċiżati ċerti punti ta’ fatt ikkonstatati mill-Qorti Ġenerali u mhux ikkontestati bejn il-partijiet.
         
      
            32.
         
         
            Qabelxejn, fl-investigazzjoni antidumping il-Kummissjoni ddeċidiet li l-prodott inkwistjoni kien ikkostitwit minn ċerti pajpijiet u tubi mingħajr ġonġituri, tal-ħadid (ħlief tal-ħadid fondut) jew tal-azzar (ħlief tal-azzar inossidabbli) u ta’ sezzjoni trasversali tonda ta’ dijametru estern li jaqbeż l‑406.4 mm li joriġinaw mir-Repubblika Popolari taċ-Ċina) (
                  26
               ). Hija indikat l-eżistenza ta’ tliet segmenti tas-suq relatati ma’ dan il-prodott, wieħed relatat maż-żejt u l-gass, wieħed relatat mal-produzzjoni tal-enerġija elettrika u wieħed relatat mal-kostruzzjoni (
                  27
               ). Id-definizzjoni tal-prodott inkwistjoni u tal-prodott simili, minkejja li ġiet ikkontestata matul il-proċedura amministrattiva, ma ġietx ikkontestata minn Hubei Xinyegang quddiem il-Qorti Ġenerali u għalhekk għandha tiġi kkunsidrata bħala definittiva.
         
      
            33.
         
         
            Jeħtieġ, imbagħad, li jiġi indikat li, f’din il-kawża l-Kummissjoni wettqet analiżi sabiex tiddetermina t-twaqqigħ tal-prezzijiet tal-importazzjonijiet Ċiniżi meta mqabbla mal-prezzijiet tal-industrija tal-Unjoni segwita minn tqabbil tal-prezzijiet tal-importazzjonijiet mal-prezzijiet tal-industrija tal-Unjoni bl-użu tas-sistema tan-Numru ta’ Kontroll tal-Prodotti (iktar ’il quddiem: in-“NKP”, u anki l-“metodu NKP”).
         
      
            34.
         
         
            Fuq il-bażi ta’ dan il-metodu ngħata NKP uniku għal kull tip ta’ prodott immanifatturat u mibjugħ mill-produtturi Ċiniżi li jesportaw suġġetti tal-kampjun u għal kull tip ta’ prodott immanifatturat u mibjugħ mill-produtturi tal-Unjoni suġġetti tal-kampjun, li jiddependi mill-karatteristiċi prinċipali tal-prodott (
                  28
               ). It-tip ta’ prodotti importati miċ-Ċina għalhekk ġew imqabbla fuq il-bażi tan-NKP mal-prodotti mmanifatturati u mibjugħa mill-industrija tal-Unjoni li għandhom karatteristiċi identiċi jew simili (
                  29
               ). Għall-kalkolu tat-twaqqigħ tal-prezzijiet, il-Kummissjoni qabblet il-prezzijiet tal-bejgħ tal-produtturi tal-Unjoni suġġetti tal-kampjun ma’ dawk tal-bejgħ tal-produtturi esportaturi suġġetti tal-kampjun, NKP ma’ NKP. Għal kull NKP li għalih kien hemm bejgħ korrispondenti, il-Kummissjoni stabbilixxiet marġni ta’ twaqqigħ. Hija mbagħad ikkalkolat marġni ta’ twaqqigħ medju ponderat għall-prodott inkwistjoni għal kull wieħed mill-esportaturi Ċiniżi suġġetti tal-kampjun. L-użu ta’ dan il-metodu wassal għad-determinazzjoni ta’ marġni ta’ twaqqigħ tal-prezzijiet inklużi bejn 15.2 % u 29.1 % (
                  30
               ). L-użu bħala metodu ta’ tqabbil tal-metodu NKP ma ġiex ikkontestat, bħala tali, minn Hubei Xinyegang (
                  31
               ).
         
      
            35.
         
         
            Finalment, huwa kkonstatat u ma huwiex ikkontestat li t-totalità tal-importazzjonijiet Ċiniżi kienet is-suġġett tal-analiżi fil-kuntest tad-determinazzjoni tat-twaqqigħ tal-prezzijiet (
                  32
               ).
         
      
      B. Fuq l-ewwel tliet aggravji relatati mal-ilment rigward in-nuqqas ta’ teħid inkunsiderazzjoni tas-segmenti tas-suq relatati mal-prodott inkwistjoni fl-eżami tat-twaqqigħ tal-prezzijiet u tal-effetti tal-importazzjonijiet fuq il-prezzijiet
   
   
            36.
         
         
            Permezz tal-ewwel tliet aggravji tagħha l-Kummissjoni tikkontesta s-sentenza appellata fil-parti li fiha, fil-punti 59 sa 67, il-Qorti Ġenerali kkonstatat li l-Kummissjoni naqset b’mod żbaljat, fl-analiżi tagħha rigward it-twaqqigħ tal-prezzijiet, li tieħu inkunsiderazzjoni d-diversi segmenti tas-suq relatati mal-prodott inkwistjoni. Fit-tielet aggravju l-Kummissjoni tikkontesta, b’mod partikolari, il-punti 77 sa 79 tas-sentenza appellata li fihom il-Qorti Ġenerali ċaħdet ċerti elementi prodotti mill-Kummissjoni, fuq talba tagħha, wara s-seduta tal-ewwel istanza.
         
      
      
         1.
       
         Is-sentenza appellata
      
   
   
            37.
         
         
            Fil-punti 59 sa 67 tas-sentenza appellata, il-Qorti Ġenerali kkunsidrat li huwa paċifiku li, minkejja li l-Kummissjoni indikat l-eżistenza ta’ tliet segmenti tas-suq relatati mal-prodott kontenzjuż, hija ma kinitx ħadet din is-segmentazzjoni inkunsiderazzjoni fl-analiżi tat-twaqqigħ tal-prezzijiet.
         
      
            38.
         
         
            F’dan ir-rigward, il-Qorti Ġenerali, madankollu, indikat li din il-kawża hija kkaratterizzata minn erba’ elementi (analizzati, rispettivament, fil-punti 61, 62, 63 u 64 tas-sentenza appellata): fl-ewwel lok, mhux it-tipi ta’ prodott kollha inklużi fil-prodott simili kienu direttament interkambjabbli min-naħa tad-domanda, anki jekk il-produtturi setgħu jbiddlu l-offerta tagħhom; fit-tieni lok, l-użu ta’ diversi materji primi fil-manifattura tat-tipi ta’ prodotti kellha effett fuq id-differenzi fil-prezz bejn is-segmenti tas-suq, differenzi li, kif ġie dedott fir-rapport tal-korp tal-appell “HP-SST”, jikkostitwixxu element rilevanti li għandu jittieħed inkunsiderazzjoni għall-għan tal-analiżi tat-twaqqigħ tal-prezzijiet; fit-tielet lok, il-Kummissjoni kienet ikkonfermat li 75.1 % tal-importazzjonijiet Ċiniżi inklużi fil-kampjun kienu kkonċentrati fis-segment tal-kostruzzjoni, li, kif irriżulta mis-sentenza Shangai Teraoka, kellu jiġi analizzat separatament, u, fir-raba’ lok, mir-Regolament provviżorju kien jirriżulta li iktar minn 60 % tal-bejgħ tal-ikbar kumpannija tal-produtturi tal-Unjoni kienu marbuta mal-industrija taż-żejt u tal-gass.
         
      
            39.
         
         
            Il-Qorti Ġenerali mbagħad indikat, fil-punt 65 tas-sentenza appellata, li fir-regolament kontenzjuż il-Kummissjoni kienet stabbilixxiet rabta bejn l-analiżi tat-twaqqigħ tal-prezzijiet tal-importazzjonijiet li kienu s-suġġett ta’ dumping u l-evoluzzjoni tal-prezzijiet tal-industrija tal-Unjoni, li madankollu ġiet iddeterminata b’mod globali, mingħajr ma saret distinzjoni bejn id-diversi segmenti tas-suq.
         
      
            40.
         
         
            F’dawn iċ-ċirkustanzi l-Qorti Ġenerali kkonkludiet, fil-punt 66 tas-sentenza appellata, li billi ma ħaditx inkunsiderazzjoni s-segmenti tas-suq tal-prodott inkunsiderazzjoni fil-kuntest tal-analiżi tagħha tat-twaqqigħ tal-prezzijiet u, b’mod iktar ġenerali, tal-effett tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, il-Kummissjoni ma bbażatx l-analiżi tagħha fuq l-informazzjoni kollha rilevanti ta’ din il-kawża. Il-Qorti Ġenerali mbagħad żiedet fil-punt 67 tas-sentenza appellata, li, meħuda inkunsiderazzjoni l-erba’ elementi ċċitati fil-punt 38 iktar ’il fuq, il-Kummissjoni kellha almenu tiżgura ruħha li t-twaqqigħ tal-prezzijiet tal-industrija tal-Unjoni ma kienx jirriżulta minn segment li fih l-importazzjonijiet Ċiniżi għandhom preżenza limitata jew livell ta’ twaqqigħ – jekk jeżisti – li ma jistax jiġi kkunsidrat bħala “sinjifikattiv” skont l-Artikolu 3(3) tar-Regolament bażiku. Il-Qorti Ġenerali kkunsidrat li din il-konklużjoni ma tippreġudikax l-użu mill-Kummissjoni, bħal f’din il-kawża, tal-metodu NKP, fejn dan il-metodu jaqa’ fil-kuntest ta’ analiżi li tieħu inkunsiderazzjoni s-segmentazzjoni tas-suq.
         
      
            41.
         
         
            Finalment, fil-punti 77 u 79 tas-sentenza appellata, il-Qorti Ġenerali kkunsidrat li l-konklużjonijiet li waslet għalihom ma setgħux jiġu kkontestati mill-elementi ppreżentati mill-Kummissjoni fil-proċess, wara s-seduta, fi stadju tard tal-proċedura. Skont il-Qorti Ġenerali, fil-fatt, il-Kummissjoni ma setgħetx validament tinvoka insostenn tar-regolament kontenzjuż motivi li ma kinux inklużi hemm u li hija semmiethom biss wara l-preżentata tar-rikors.
         
      
      
         2.
       
         L-argumenti tal-partijiet
      
   
   
      
         a)
       
         Fuq l-ewwel aggravju rigward in-nuqqas ta’ obbligu tal-Kummissjoni li twettaq analiżi tad-dannu skont is-segment tas-suq
      
   
   
            42.
         
         
            Fl-ewwel aggravju tagħha, li huwa maqsum fi tliet partijiet, il-Kummissjoni, sostnuta minn ArcelorMittal et, tikkontesta l-konklużjoni tal-Qorti Ġenerali li skontha, minkejja li l-pajpijiet u tubi suġġetti tal-investigazzjoni bla dubju jikkostitwixxu “prodott simili” uniku, hija kellha madankollu twettaq analiżi tad-dannu skont is-segment tas-suq.
         
      
            43.
         
         
            Fir-raba’ parti l-Kummissjoni ssostni li, billi kkonkludiet li hija kienet obbligata twettaq eżami separat tat-twaqqigħ tal-prezzijiet għal kull segment tas-suq tal-prodott inkunsiderazzjoni, il-Qorti Ġenerali kisret l-Artikolu 1(2) u (4), l-Artikolu 3(2), (3) u (8), kif ukoll l-Artikolu 4 tar-Regolament bażiku. Minn dawn id-dispożizzjonijiet jirriżulta li huwa biżżejjed li l-Kummissjoni twettaq l-analiżi tat-twaqqigħ tal-prezzijiet fil-livell ta’ “prodott simili” fis-sens tal-Artikolu 1(4) tar-Regolament bażiku. Dawn id-dispożizzjonijiet la jimponu analiżi iktar iddettaljata u lanqas obbligu li titwettaq analiżi tat-twaqqigħ tal-prezzijiet separatament għal kull segment tas-suq. Peress illi quddiem il-Qorti Ġenerali la ġiet ikkontestata d-determinazzjoni tal-“prodott simili” u lanqas dik tal-“industrija tal-Unjoni” mwettqa fir-regolament kontenzjuż, dawn id-determinazzjonijiet ma jistgħux jiġu kkontestati fil-kuntest ta’ motivi relatati mal-konstatazzjoni tal-eżistenza ta’ dannu. Il-Qorti Ġenerali introduċiet analiżi bbażata fuq il-kunċett ta’ suq rilevanti tad-dritt tal-kompetizzjoni, li huwa madankollu diversa mill-kunċett ta’ “prodott simili” fil-kuntest tar-regoli antidumping.
         
      
            44.
         
         
            Fit-tieni parti, il-Kummissjoni ssostni li l-Qorti Ġenerali interpretat b’mod żbaljat iż-żewġ preċedenti li fuqhom ibbażat l-analiżi tagħha (jiġifieri r-rapport tal-korp tal-appell “HP-SSST” u s-sentenza Shanghai Teraoka) jew sussidjarjament ikkwalifikat b’mod żbaljat jew wettqet distorsjoni tal-fatti, li huma kompletament differenti minn dawk rilevanti f’din il-kawża. L-ebda minn dawn iż-żewġ preċedenti ma jista’ fil-fatt jinsab fil-bażi tal-konklużjoni li skontha hija kienet obbligata twettaq analiżi tat-twaqqigħ tal-prezzijiet għal kull segment tas-suq barra mill-analiżi mwettqa fil-livell ta’ prodott simili.
         
      
            45.
         
         
            Fit-tielet parti, il-Kummissjoni ssostni li l-Qorti Ġenerali interpretat b’mod żbaljat ir-regolament kontenzjuż jew, sussidjarjament, wettqet klassifikazzjoni ġuridika żbaljata tal-fatti meta ddikjarat, fil-punt 67 tas-sentenza appellata, li l-fatti, ikkonstatati fil-punti 59, 61, 62 (l-ewwel parti) u 64 tas-sentenza appellata, jikkostitwixxu ċirkustanzi eċċezzjonali li jeħtieġu analiżi tat-twaqqigħ tal-prezzijiet skont is-segment tas-suq.
         
      
            46.
         
         
            Hubei Xinyegang issostni, b’mod preliminari, li l-Kummissjoni tiddeskrivi s-sentenza appellata b’mod żbaljat. Il-Qorti Ġenerali ma ħolqitx obbligu ġenerali għall-Kummissjoni sabiex twettaq analiżi tat-twaqqigħ għal kull segment tas-suq, iżda kellha biss tikkunsidra li, meħuda inkunsiderazzjoni l-fatti tal-kawża, il-Kummissjoni b’mod żbaljat naqset li fir-regolament kontenzjuż tieħu inkunsiderazzjoni s-segmentazzjoni tas-suq fl-analiżi tagħha tat-twaqqigħ tal-prezzijiet. L-argumenti relatati ma’ allegat obbligu li titwettaq analiżi tat-twaqqigħ tal-prezzijiet għal kull segment tas-suq għalhekk huma ineffettivi. Barra minn hekk, il-kontestazzjoni impliċita ta’ diversi fatti mingħajr ma jitqajjem żnaturament hija inammissibbli u l-informazzjoni sussidjarja pprovduta mill-Kummissjoni hija ġdida u, għalhekk, inammissibbli.
         
      
            47.
         
         
            Dwar l-ewwel parti, Hubei Xinyegang issostni li r-riferiment, fl-Artikoli 4(1) u 3(2) tar-Regolament bażiku għal “prodotti simili” fil-plural juri li l-kunċett ta’ “prodott simili” jista’ jinkludi diversi tipi ta’ prodotti u għalhekk diversi segmenti tas-suq. Dan huwa kkonfermat mill-ġurisprudenza tal-Qorti tal-Ġustizzja. Barra minn hekk, il-korp tal-appell tal-WTO enfasizza l-importanza li tiġi eżaminata l-eżistenza ta’ segmenti differenti tas-suq fl-analiżi tat-twaqqigħ tal-prezzijiet u s-sentenza appellata hija konformi ma’ din il-pożizzjoni. Skont Hubei Xinyegang, minkejja li ma jeżisti ebda obbligu għad-determinazzjoni tal-eżistenza ta’ twaqqigħ tal-prezzijiet għal kull tip ta’ prodott jew segment tas-suq, il-Kummissjoni hija, madankollu, obbligata teżamina l-elementi rilevanti kollha, inkluża fosthom il-kwistjoni ta’ kif l-eżistenza ta’ segmenti tas-suq differenti tista’ taffettwa b’mod kumplessiv l-analiżi tal-effetti fuq il-prezzijiet, f’dan il-każ it-twaqqigħ tal-prezzijiet.
         
      
            48.
         
         
            Dwar it-tieni parti, Hubei Xinyegang issostni li l-bażi tal-annullament tar-regolament kontenzjuż tinsab fl-obbligu li l-konstatazzjoni tkun ibbażata fuq provi pożittivi fis-sens tal-punti 2 u 3 tal-Artikolu 3 tar-Regolament bażiku. Ir-riferiment għar-rapport tal-korp tal-appell “HP-SSST” u għas-sentenza Shanghai Teraoka, isostni biss id-dikjarazzjoni li skontha, fejn jeżistu segmenti tas-suq b’differenzi sostanzjali fil-prezz, għandu jittieħed inkunsiderazzjoni l-impatt ta’ din is-segmentazzjoni fuq l-analiżi tat-twaqqigħ tal-prezzijiet. Barra minn hekk, diversi dikjarazzjonijiet tal-Kummissjoni dwar dawn iż-żewġ preċedenti ma humiex preċiżi. Finalment, id-dikjarazzjoni li skontha, f’din il-kawża, kemm l-importazzjonijiet Ċiniżi kif ukoll il-prodotti mibjugħa mill-industrija tal-Unjoni huma kkonċentrati fl-istess segment tas-suq ma hijiex inkluża fir-regolament kontenzjuż, kif indikat mill-Qorti Ġenerali.
         
      
            49.
         
         
            Anki t-tielet parti, skont Hubei Xinyegang, għandha tiġi miċħuda. Fil-fatt, minn naħa, il-partijiet ikkonċernati qajmu l-kwistjoni tal-eżistenza ta’ diversi segmenti tas-suq mhux biss fil-kuntest tad-definizzjoni tal-prodott inkwistjoni, iżda anki f’dak tad-dannu u tar-rabta kawżali. Min-naħa l-oħra, rigward l-aġġustament li wettqet il-Kummissjoni sabiex tikkalkola l-marġni ta’ dannu minħabba s-sitwazzjoni ekonomika u l-profitabbiltà tal-ikbar kumpannija tal-kampjun ta’ produtturi tal-Unjoni, dawn l-elementi għandhom b’mod ċar effett sinjifikattiv fuq l-analiżi tad-dannu.
         
      
      
         b)
       
         Fuq it-tieni aggravju tal-appell relatat mal-metodu NKP
      
   
   
            50.
         
         
            Permezz tat-tieni aggravju tagħha, il-Kummissjoni tikkontesta l-punti 60 u 67 tas-sentenza appellata li fihom il-Qorti Ġenerali, essenzjalment, ikkunsidrat li l-metodu NKP ma huwiex xieraq sabiex jieħu inkunsiderazzjoni s-segmentazzjoni tas-suq. B’dan il-mod il-Qorti Ġenerali interpretat b’mod żbaljat il-premessa 24 tar-regolament kontenzjuż, kif ukoll l-ispjegazzjonijiet ipprovduti mill-Kummissjoni quddiem il-Qorti Ġenerali matul il-proċedura amministrattiva u fl-osservazzjonijiet orali u bil-miktub. Sussidjarjament, il-Kummissjoni ssostni li l-Qorti Ġenerali żnaturat il-provi prodotti f’dan ir-rigward.
         
      
            51.
         
         
            Skont il-Kummissjoni l-metodu NKP jikkostitwixxi l-iktar analiżi ddettaljata li tista’ titwettaq sabiex jiġu mqabbla l-prodott inkwistjoni u l-prodott simili. Dan il-metodu, li barra minn hekk ma ntużax mill-kontropartijiet kummerċjali tal-Unjoni, jinkludi analiżi ħafna iktar profonda minn dik imwettqa fil-livell tas-segmenti tas-suq tal-prodott simili. Il-kostruzzjoni tan-NKP tieħu inkunsiderazzjoni, fil-fatt, il-karatteristiċi kollha tal-prodott u għalhekk tippermetti li l-Kummissjoni tqabbel kull prodott tal-produtturi Ċiniżi inklużi fil-kampjun mal-prodott tal-produttur tal-Unjoni inkluż fil-kampjun bl-eqreb mod possibbli. L-ewwel ċifra tan-NKP tieħu inkunsiderazzjoni s-segment tas-suq li jaqa’ taħtu tip ta’ prodott. Xejn ma jippermetti li jiġi konkluż li l-Kummissjoni, billi bbażat ruħha fuq in-NKP, ma ħaditx inkunsiderazzjoni ċerti karatteristiċi tal-prodott jew tas-suq stess (b’mod partikolari l-varjazzjonijiet tal-prezzijiet). Il-metodu NKP jiżgura, permezz tal-kunċett u tal-funzjonament tiegħu, analiżi skont is-segment tas-suq.
         
      
            52.
         
         
            Hubei Xinyegang issostni li fis-sentenza appellata, il-Qorti Ġenerali sempliċement indikat biss li, f’din il-kawża, l-applikazzjoni tal-metodu NKP kienet fiha nnifisha insuffiċjenti sabiex tittieħed inkunsiderazzjoni s-segmentazzjoni tas-suq. Huwa minnu li dan il-metodu ppermetta li l-Kummissjoni tistabbilixxi jekk l-importazzjonijiet Ċiniżi li jaqgħu taħt NKP jew tip ta’ prodott speċifiku relatat ma’ segment speċifiku tas-suq twettqux bi prezzijiet inferjuri (twaqqigħ) għall-prezzijiet tal-bejgħ iffatturati mill-produtturi tal-Unjoni inklużi fil-kampjun għall-istess NKP jew tip ta’ prodott li jinsab fl-istess segment tas-suq. Madankollu, il-metodu NKP ma kienx jippermetti li l-Kummissjoni tiddetermina l-effetti tal-importazzjonijiet f’segment partikolari fuq il-prezzijiet tal-bejgħ tal-industrija tal-Unjoni għall-prodotti li jappartjenu għal segmenti oħra.
         
      
      
         c)
       
         Fuq it-tielet aggravju relatat mal-interpretazzjoni żbaljata tal-obbligu ta’ motivazzjoni u mad-distorsjoni tal-provi
      
   
   
            53.
         
         
            Permezz tat-tielet aggravju, li jinqasam f’żewġ partijiet, il-Kummissjoni tikkontesta l-punti 77 sa 79 tas-sentenza appellata li fihom il-Qorti Ġenerali ċaħdet elementi prodotti minnha wara s-seduta tal-ewwel istanza li wrew, minn naħa, li t-twaqqigħ tal-prezzijiet baqa’ jeżisti fit-tliet segmenti kollha tas-suq inkwistjoni u, min-naħa l-oħra, li l-bejgħ tal-produtturi tal-Unjoni kien ikkonċentrat fis-segment tal-kostruzzjoni.
         
      
            54.
         
         
            Fl-ewwel parti, il-Kummissjoni ssostni li, għalhekk, il-Qorti Ġenerali interpretat b’mod żbaljat u wisq restrittiv l-obbligu ta’ motivazzjoni tal-Kummissjoni fil-qasam tal-antidumping. Din l-interpretazzjoni hija kuntrarja għall-ġurisprudenza u tikser l-Artikolu 296 TFUE. Ma kienx neċessarju li l-Kummissjoni tispjega speċifikament fir-regolament kontenzjuż li twaqqigħ tal-prezzijiet kien ġie kkonstatat fit-tliet segmenti kollha tas-suq u li l-bejgħ tal-produtturi tal-Unjoni kien ikkonċentrat fis-segment tal-kostruzzjoni. Din l-informazzjoni ġiet madankollu kkomunikata b’mod approssimattiv lil Hubei Xinyegang matul l-investigazzjoni.
         
      
            55.
         
         
            Fit-tieni parti l-Kummissjoni ssostni li l-Qorti Ġenerali żnaturat il-provi li kellha billi ddikjarat, fil-punt 78 tas-sentenza appellata, li l-analiżi skont is-segment tas-suq kellha ssir biss ex post. Id-distinzjoni bejn id-diversi segmenti tas-suq ġiet internalizzata intenzjonalment fl-analiżi bil-metodu NKP, li l-Qorti Ġenerali injorat jew fehmet ħażin u żnaturat il-funzjonament tiegħu.
         
      
            56.
         
         
            Dwar l-ewwel parti, Hubei Xinyegang issostni li s-sentenza li fuqha l-Kummissjoni tibbaża l-argumentazzjoni (
                  33
               ) tagħha tikkonċerna sitwazzjoni partikolari fejn kumpannija li ma pparteċipatx fil-proċedura amministrattiva tilmenta ksur tal-obbligu ta’ motivazzjoni fir-rigward ta’ allegazzjonijiet li hija ma sostnietx. Il-pożizzjoni tagħha però hija fundamentalment diversa peress li hija, sa mill-bidu tal-proċedura amministrattiva, enfasizzat li l-eżistenza ta’ diversi segmenti tas-suq kellha importanza għall-għanijiet tal-analiżi tat-twaqqigħ tal-prezzijiet. Wara dan mill-ġurisprudenza jirriżulta li l-istituzzjonijiet huma obbligati jesponu l-fatti u l-kunsiderazzjonijiet ġuridiċi li għandhom importanza essenzjali għall-ekonomija tad-deċiżjoni u l-motivazzjoni ta’ att għandha tinsab fl-istess formulazzjoni tiegħu. Barra minn hekk ma huwiex preċiż li hija kienet taf li t-twaqqigħ tal-prezzijiet ġie kkonstatat fit-tliet segmenti kollha tas-suq u li l-bejgħ tal-produtturi tal-Unjoni kien ikkonċentrat fis-segment tal-kostruzzjoni, peress li hija ma kellhiex aċċess għall-kalkoli relatati mat-twaqqigħ tal-produtturi Ċiniżi l-oħra għal raġunijiet ta’ kunfidenzjalità.
         
      
            57.
         
         
            Dwar it-tieni parti, Hubei Xinyegang issostni li l-Qorti Ġenerali ma tikkritikax lill-Kummissjoni talli ma applikatx il-metodu NKP għas-segment, iżda talli ma wettqitx analiżi skont is-segment. Għalhekk, il-Qorti Ġenerali kkritikat il-fatt li l-metodu NKP ippermetta li l-Kummissjoni tistabbilixxi biss twaqqigħ tal-prezzijiet f’segment partikolari, mingħajr ma ppermettielha tanalizza l-effetti tat-twaqqigħ ikkonstatat f’segment fuq il-prezzijiet tal-bejgħ iffatturati minn produtturi tal-Unjoni f’segment ieħor.
         
      
      
         3.
       
         Analiżi
      
   
   
      
         a)
       
         Fuq il-kritika fformulata mill-Qorti Ġenerali fis-sentenza appellata
      
   
   
            58.
         
         
            Sabiex jistgħu jiġu analizzati l-ewwel, it-tieni u t-tielet aggravju sostnuti mill-Kummissjoni, jeħtieġ, fil-fehma tiegħi, qabelxejn li tiġi ppreċiżata l-portata eżatta tal-kritika fformulata mill-Qorti Ġenerali fis-sentenza appellata. Fil-fatt, il-partijiet ma jaqblux dwar il-portata li għandha tingħata lis-sentenza appellata (
                  34
               ).
         
      
            59.
         
         
            Fil-fehma tiegħi, mill-qari tal-punti 65, 66 u 67 tas-sentenza appellata, imsemmija fil-punti 39 u 40 iktar ’il fuq, jirriżulta,li f’din is-sentenza l-Qorti Ġenerali ħadet inkunsiderazzjoni l-użu tal-metodu NKP mill-Kummissjoni għall-analiżi tal-eżistenza ta’ twaqqigħ tal-prezzijiet, iżda kkunsidrat li l-użu ta’ dan il-metodu ma kienx biżżejjed, fid-dawl tal-erba’ elementi msemmija fil-punt 38 iktar ’il fuq, li jikkaratterizzaw din il-kawża, sabiex tittieħed inkunsiderazzjoni b’mod adegwat is-segmentazzjoni tas-suq għall-analiżi tal-effetti fuq il-prezzijiet tal-industrija tal-Unjoni tal-importazzjoni ta’ dumping. Il-Qorti Ġenerali għalhekk ikkritikat lill-Kummissjoni talli ma bbażatx l-analiżi tagħha fuq l-informazzjoni kollha rilevanti ta’ din il-kawża.
         
      
            60.
         
         
            Skont il-Qorti Ġenerali, peress li l-Kummissjoni stabbilixxiet rabta bejn l-analiżi tat-twaqqigħ tal-prezzijiet u x-xejra tal-prezzijiet tal-industrija tal-Unjoni, li ġie ddeterminat globalment mingħajr ma ttieħdet inkunsiderazzjoni s-segmentazzjoni tas-suq (
                  35
               ), meħuda inkunsiderazzjoni ċ-ċirkustanzi tal-kawża, il-Kummissjoni kellha mill-inqas tiżgura ruħha li l-evoluzzjoni tal-prezzijiet tal-industrija tal-Unjoni (jiġifieri t-tnaqqis ta’ dawn il-prezzijiet) ma “kienx jirriżulta”, minn segment li l-importazzjonijiet Ċiniżi għandhom preżenza limitata fih jew livell ta’ twaqqigħ mhux “sinjifikattiv”. Fi kliem ieħor, il-Qorti Ġenerali kkunsidrat li, minkejja l-użu tal-metodu NKP, il-Kummisjsoni kellha tikkonstata li dan it-twaqqigħ tal-prezzijiet tal-prodott simili tal-industrija tal-Unjoni, ikkunsidrat fit-totalità tiegħu, ma rriżultax mid-dinamiċi li seħħew f’segment tas-suq li fih l-importazzjonijiet ta’ dumping ma kellhomx effett sostanzjali minħabba l-volum mhux rilevanti tagħhom jew minħabba livell ta’ twaqqigħ mhux sinjifikattiv; f’dan il-każ, fil-fatt, dan it-tnaqqis ma kienx il-konsegwenza (tal-effetti fuq il-prezzijiet) tal-importazzjonijiet ta’ dumping.
         
      
            61.
         
         
            F’dan il-kuntest, l-analiżi segwenti hija intiża li tiddetermina, qabelxejn, il-portata tal-obbligi tal-Kummissjoni fl-eżami tat-twaqqigħ tal-prezzijiet fil-każ li jkunu identifikabbli diversi segmenti tas-suq fil-kuntest tal-prodotti inkwistjoni u fil-kuntest tal-investigazzjoni. Sussegwentement jeħtieġ li jiġi stabbilit jekk il-Qorti Ġenerali kkunsidratx b’mod ġust li, fid-dawl tal-elementi li jikkaratterizzaw dawn il-fatti, l-analiżi mwettqa minn din l-istituzzjoni kinitx affettwata minn ksur tal-Artikolu 3(2) u (3) tar-Regolament bażiku.
         
      
      
         b)
       
         Jeżisti obbligu tal-Kummissjoni li twettaq analiżi tat-twaqqigħ tal-prezzijiet segment b’segment?
      
   
   
            62.
         
         
            Jeħtieġ qabelxejn li wieħed jistaqsi jekk l-Artikolu 3(2) u (3) tar-Regolament bażiku – interpretat fid-dawl tad-dispożizzjonijiet l-oħra tal-istess regolament u tad-dispożizzjonijiet korrispondenti tal-Ftehim antidumping – jippreżupponix li l-Kummissjoni għandha obbligu ġenerali li twettaq analiżi segment b’segment tat-twaqqigħ kull darba li fil-kuntest tal-prodott inkwistjoni jkunu identifikabbli diversi segmenti tas-suq (
                  36
               ).
         
      
            63.
         
         
            Nikkunsidra li dan ma huwiex il-każ u nindika, f’dan ir-rigward, li l-partijiet jaqblu li l-Kummissjoni ma għandhiex tali obbligu ta’ natura ġenerali.
         
      
            64.
         
         
            Kif issostni ġustament il-Kummissjoni, mit-termini stess tal-Artikolu 3(2) u (3) tar-Regolament bażiku jirriżulta li l-analiżi tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, u b’mod partikolari l-eżami intiż għad-determinazzjoni dwar jekk dawn l-importazzjonijiet ġewx imwettqa bi prezzijiet sinjifikattivament inferjuri mill-prodotti simili tal-industrija tal-Unjoni (u, għalhekk, jekk twettaqx twaqqigħ tal-prezzijiet), għandha titwettaq b’riferiment għall-prodott simili, kif iddefinit skont l-Artikolu 1(4) tar-Regolament bażiku. La minn dawn id-dispożizzjonijiet, u lanqas minn xi dispożizzjoni oħra tar-Regolament bażiku, ma jirriżulta li l-Kummissjoni għandha obbligu ġenerali li twettaq analiżi tal-eżistenza tat-twaqqigħ tal-prezzijiet f’livell iktar iddettaljat mil-livell tal-prodott simili.
         
      
            65.
         
         
            Din l-interpretazzjoni hija kkonfermata wkoll mill-interpretazzjoni tal-Artikolu 3.2 tal-Ftehim antidumping applikata fir-rapport tal-korp tal-appell “HP-SSST”, li afferma espliċitament li l-awtorità responsabbli għall-investigazzjoni ma hijiex obbligata skont din id-dispożizzjoni sabiex tiddetermina l-eżistenza tat-twaqqigħ tal-prezzijiet għal kull tip ta’ prodott suġġett għall-investigazzjoni jew rigward il-firxa sħiħa ta’ prodotti li l-prodott simili huwa kkostitwit minnha (
                  37
               ).
         
      
            66.
         
         
            Isegwi li, ladarba l-prodott inkwistjoni u l-prodott simili ġew iddeterminati, u d-definizzjoni tagħhom ma hijiex ikkontestata, bħala prinċipju, huwa biżżejjed li l-Kummissjoni twettaq analiżi tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, fil-livell tal-prodott simili hekk iddefinit u mhux f’livell iktar iddettaljat.
         
      
            67.
         
         
            Madankollu, mill-Artikolu 3(2) tar-Regolament bażiku jirriżulta, xorta waħda, li l-Kummissjoni hija marbuta twettaq eżami oġġettiv tal-effetti tal-importazzjonijiet fuq il-prezzijiet tal-prodotti simili fis-suq tal-Unjoni. L-eżami oġġettiv meħtieġ minn din id-dispożizzjoni, ikkunsidrat fid-dawl tal-interpretazzjoni mogħtija mill-korp tal-appell tal-WTO tad-dispożizzjoni korrispondenti tal-Artikolu 3.1 tal-Ftehim antidumping, teħtieġ li jittieħdu inkunsiderazzjoni l-provi rilevanti kollha, li jistgħu jinkludu, fejn xieraq, it-teħid inkunsiderazzjoni tal-partijiet tas-suq relatati ma’ kull tip ta’ prodott inkluż fl-investigazzjoni (
                  38
               ).
         
      
            68.
         
         
            Jista’ jiġi dedott li, f’ċirkustanzi speċifiċi, sabiex jiġi żgurat li l-eżami tal-eżistenza ta’ twaqqigħ tal-prezzijiet sinjifikattiv fil-livell tal-prodott simili jkun “oġġettiv” (
                  39
               ), huwa xieraq li jittieħdu inkunsiderazzjoni l-partijiet tas-suq tad-diversi tipi ta’ prodott inkwistjoni, u għalhekk jista’ jkun neċessarju li jittieħdu inkunsiderazzjoni d-diversi segmenti tas-suq tal-prodott inkunsiderazzjoni.
         
      
      
         c)
       
         F’liema każijiet huwa neċessarju li titwettaq analiżi tat-twaqqigħ tal-prezzijiet segment b’segment?
      
   
   
            69.
         
         
            Jeħtieġ għalhekk li wieħed jistaqsi, f’liema każijiet, sabiex tiġi żgurata l-oġġettività tal-eżami intiż għad-determinazzjoni tal-eżistenza ta’ twaqqigħ tal-prezzijiet, huwa xieraq, jew fil-fatt neċessarju, li titwettaq analiżi segment b’segment bit-teħid inkunsiderazzjoni tal-parti tas-suq relatata għal kull tip ta’ prodott. Sussegwentement, fuq il-bażi ta’ din l-analiżi, jeħtieġ li jiġi vverifikat jekk il-Qorti Ġenerali kkunsidratx b’mod korrett li din il-kawża taqa’ f’din il-kategorija ta’ każijiet.
         
      
            70.
         
         
            F’dan ir-rigward, sabiex tiġi ġġustifikata l-ħtieġa ta’ eżami tat-twaqqigħ tal-prezzijiet segment b’segment f’din il-kawża, il-Qorti Ġenerali għamlet riferiment għal żewġ preċedenti fis-sentenza appellata, li kienu s-suġġett ta’ diskussjoni wiesgħa bejn il-partijiet: is-sentenza Shanghai Teraoka tal-Qorti Ġenerali stess u r-rapport tal-korp tal-appell “HP-SSST”.
         
      
            71.
         
         
            L-ewwel wieħed minn dawn il-preċedenti, jiġifieri s-sentenza Shanghai Teraoka, kien jirrigwarda każ fejn fil-kuntest tal-prodott inkwistjoni kienu identifikabbli tliet segmenti separati u fejn l-importazzjonijiet inkwistjoni kienu kkonċentrati sa 97 % f’wieħed biss minn dawn it-tliet segmenti.
         
      
            72.
         
         
            Matul l-investigazzjoni antidumping, il-Kunsill tal-Unjoni Ewropea wettaq eżami tat-twaqqigħ tal-prezzijiet biss fir-rigward ta’ dan is-segment u mbagħad estrapola l-konklużjonijiet dwar l-effetti fuq il-prezzijiet fuq dan is-segment għall-prodott simili kollu (
                  40
               ). Quddiem il-Qorti Ġenerali, ir-rikorrenti sostniet li, għalhekk, il-Kunsill kiser l-Artikolu 3 tar-Regolament bażiku peress li wettaq l-analiżi tal-effetti tal-importazzjonijiet li kienu s-suġġett ta’ dumping biss fir-rigward ta’ parti tal-prodott simili (
                  41
               ).
         
      
            73.
         
         
            F’dan il-kuntest fattwali, il-Qorti Ġenerali ddeċidiet, minn naħa, li fl-ambitu tad-determinazzjoni tad-dannu li jsir taħt l-Artikolu 3 tar-Regolament bażiku, l-istituzzjonijiet tal-Unjoni jistgħu jipproċedu b’analiżi ta’ kull segment, sabiex jevalwaw id-diversi sinjali tad-dannu, partikolarment jekk ir-riżultati miksuba taħt metodu ieħor jirriżultaw inattendibbli għal xi raġuni jew oħra, sakemm il-prodott ikkonċernat fit-totalità tiegħu ikun debitament meħud inkunsiderazzjoni (
                  42
               ). Min-naħa l-oħra, il-Qorti Ġenerali kkunsidrat li, f’sitwazzjoni fejn 97 % tal-importazzjonijiet ikun ikkonċentrat f’segment speċifiku, huwa loġiku, jekk mhux indispensabbli, għar-riżultat korrett tal-investigazzjoni, li din l-analiżi jkun fiha separatament l-evalwazzjoni ta’ dan is-segment (
                  43
               ). Fuq il-bażi ta’ dawn il-kunsiderazzjonijiet il-Qorti Ġenerali ċaħdet l-argument tar-rikorrenti.
         
      
            74.
         
         
            Jista’ jiġi dedott, fil-fehma tiegħi, skont id-dritt, minn din is-sentenza li, f’każ fejn l-importazzjonijiet huma kkonċentrati ħafna f’segment tas-suq relatat mal-prodott inkunsiderazzjoni, l-istituzzjonijiet tal-Unjoni, fil-kuntest tas-setgħa diskrezzjonali wiesgħa li għandhom fil-kuntest tal-miżuri ta’ protezzjoni kummerċjali, imfakkra fil-punt 29 iktar ’il fuq, jistgħu jillimitaw ruħhom li janalizzaw it-twaqqigħ tal-prezzijiet b’riferiment għal dan is-segment, fejn dan ikun idoneju sabiex tiġi żgurata n-natura oġġettiva tal-eżami tal-effetti tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, sakemm jittieħed debitament inkunsiderazzjoni l-prodott ikkonċernat fit-totalità tiegħu. Barra minn hekk, skont iċ-ċirkustanzi tal-każ, l-evalwazzjoni separata ta’ segment tista’ tkun xierqa jew saħansitra neċessarja sabiex tiġi żgurata l-oġġettività ta’ dan l-eżami.
         
      
            75.
         
         
            Rigward it-tieni preċedent, jiġifieri r-rapport tal-korp tal-appell “HP-SSST”, dan kien jikkonċerna każ fejn fil-kuntest tal-prodott simili, iddefinit mill-awtoritajiet Ċiniżi responsabbli għall-investigazzjoni antidumping, kienu identifikabbli tliet segmenti (Livell A, Livell B u Livell Ċ). F’din il-kawża, l-importazzjonijiet li kienu s-suġġett ta’ dumping u l-bejgħ nazzjonali kienu kkonċentrati f’diversi segmenti tas-suq: il-bejgħ nazzjonali kien ikkonċentrat fis-segment relatat mal-Livell A, li fih kienet seħħet kwantità negliġibbli (daqs 1.45 %), ta’ importazzjonijiet; min-naħa l-oħra, l-importazzjonijiet li kienu s-suġġett ta’ dumping kienu kkonċentrati fis-segmenti relatati mal-Livelli B u Ċ. Barra minn hekk, il-prezzijiet tal-prodotti inklużi fil-Livelli B u Ċ kienu, rispettivament, id-doppju u t-tripplu ta’ dawk inklużi fil-Livell A. F’dan il-kuntest, l-awtoritajiet Ċiniżi kienu kkonstataw l-eżistenza ta’ twaqqigħ tal-prezzijiet fis-segmenti li jikkorrispondu għal-Livelli B u Ċ, li fihom kienu kkonċentrati l-importazzjonijiet, iżda ma kienu kkonstataw ebda twaqqigħ tal-prezz fis-segment relatat mal-Livell A, li fih kienet ikkonċentrata l-produzzjoni nazzjonali (
                  44
               ). Għaldaqstant dawn l-awtoritajiet ma kinux ikkonstataw twaqqigħ fil-livell tal-prodott simili, iżda llimitaw ruħhom li jikkonstataw it-twaqqigħ biss fir-rigward tal-Livelli B u C (
                  45
               ).
         
      
            76.
         
         
            F’dan il-kuntest fattwali, il-korp tal-appell tal-WTO kkunsidra, minn naħa, li eżami oġġettiv intiż għall-verifikazzjoni tal-eżistenza ta’ twaqqigħ sinjifikattiv tal-prezzijiet tal-importazzjonijiet li kienu s-suġġett ta’ dumping fir-rigward tal-prodott simili intern (inklużi t-tliet tipi ta’ prodott) kellu jieħu inkunsiderazzjoni l-partijiet tas-suq rilevanti tad-diversi tipi tal-prodott u, min-naħa l-oħra, li analiżi xierqa tal-effetti fuq il-prezzijiet kellha tieħu inkunsiderazzjoni l-fatt li kienu jeżistu differenzi sinjifikattivi bejn il-prezzijiet tad-diversi tipi ta’ prodotti. Dan il-korp iddeċieda wkoll li awtorità responsabbli għall-investigazzjoni ma tistax tinjora provi li jissuġġerixxu li l-importazzjonijiet li kienu s-suġġett ta’ dumping ma għandhomx effett fuq il-prezzijiet interni jew għandhom biss effett limitat (
                  46
               ).
         
      
            77.
         
         
            Mir-rapport tal-korp tal-appell “HP-SSST” jirriżulta wkoll li, f’sitwazzjoni kkaratterizzata minn konċentrazzjoni kbira tal-bejgħ intern u mill-importazzjonijiet li kienu s-suġġett ta’ dumping f’segmenti diversi, ikkaratterizzati huma stess minn differenzi fil-prezz pjuttost sinjifikattivi, sabiex tiġi żgurata l-oġġettività tal-eżami tal-eżistenza tat-twaqqigħ tal-prezzijiet meħtieġa mill-Artikolu 3.1 tal-Ftehim antidumping (u għalhekk mill-Artikolu 3(2) tar-Regolament bażiku), jeħtieġ li jittieħdu inkunsiderazzjoni l-partijiet tas-suq ta’ kull tip ta’ prodott u dawn id-differenzi sinjifikattivi fil-prezz.
         
      
            78.
         
         
            Iż-żewġ preċedenti msemmija iktar ’il fuq jagħtu indikazzjonijiet rigward sitwazzjonijiet speċifiċi li fihom jirriżulta idoneju jew saħansitra neċessarju li s-segmentazzjoni tas-suq tittieħed inkunsiderazzjoni sabiex jiġi żgurat eżami oġġettiv tat-twaqqigħ tal-prezzijiet. Huwa għalhekk fid-dawl tal-kunsiderazzjonijiet kollha preċedenti li jeħtieġ li jiġi analizzat jekk il-Qorti Ġenerali kkunsidratx b’mod korrett li, f’din il-kawża, kien neċessarju li l-Kummissjoni tieħu inkunsiderazzjoni s-segmentazzjoni tas-suq tal-prodott inkwistjoni u jekk, billi naqset li tagħmel dan, hija ma bbażatx l-analiżi tagħha fuq l-elementi kollha rilevanti ta’ din il-kawża.
         
      
      
         d)
       
         Fuq l-obbligu għall-Kummissjoni li tieħu inkunsiderazzjoni s-segmentazzjoni tas-suq f’din il-kawża
      
   
   
      1) Fuq l-obbligu ta’ motivazzjoni tar-regolament kontenzjuż u fuq l-elementi ppreżentati mill-Kummissjoni quddiem il-Qorti Ġenerali wara s-seduta fl-ewwel istanza.
   
   
            79.
         
         
            Sabiex titwettaq l-analiżi msemmija fil-punt preċedenti jeħtieġ, madankollu, li jiġi vverifikat, b’mod preliminari, jekk, kif jirriżulta mill-punti 77 sa 79 tas-sentenza appellata, il-Qorti Ġenerali kinitx korretta meta rrifjutat li tieħu inkunsiderazzjoni l-elementi ppreżentati mill-Kummissjoni wara s-seduta tal-ewwel istanza jew jekk, kif issostni l-Kummissjoni fil-kuntest tat-tielet aggravju tagħha, billi wettqet dan, il-Qorti Ġenerali wettqet żball ta’ liġi. Dawn l-elementi għandhom fil-fatt importanza fundamentali sabiex jinftiehem il-kuntest preċiż ta’ din il-kawża.
         
      
            80.
         
         
            F’dan ir-rigward, mill-proċess jirriżulta li, wara d-diskussjoni li seħħet waqt is-seduta miżmuma quddiem il-Qorti Ġenerali, il-Qorti Ġenerali stess imponiet terminu lill-Kummissjoni sabiex din tipprovdilha xi informazzjoni sabiex tiġi ċċarata l-perċentwali tal-bejgħ tal-produtturi tal-Unjoni suġġetti tal-kampjun fit-tliet segmenti tas-suq inkwistjoni, kif ukoll informazzjoni oħra rigward l-importazzjonijiet tal-produtturi Ċiniżi li jesportaw inklużi fil-kampjun.
         
      
            81.
         
         
            Il-Kummissjoni osservat din it-talba u pprovdiet l-informazzjoni, li rriżultat mill-applikazzjoni tal-metodu NKP għall-bejgħ tal-produtturi, Ċiniżi u tal-Unjoni, suġġetti tal-kampjun. Minn din l-informazzjoni ġie dedott, minn naħa, li fil-kuntest ta’ kull wieħed mit-tliet segmenti inkwistjoni kien hemm qbil bejn l-importazzjonijiet li kienu s-suġġett ta’ dumping u l-bejgħ tal-industrija tal-Unjoni li kien jinsab f’livelli pjuttost ekwivalenti. B’mod iktar speċifiku, minn din l-informazzjoni rriżulta li kemm l-importazzjonijiet, kif ukoll il-bejgħ intern kienu kkonċentrati prinċipalment fis-segment tal-kostruzzjoni (b’parti rispettiva ta’ 75.1 % u 71.6 %), li t-tnejn li huma kellhom sehem sinjifikattiv fis-segment taż-żejt u tal-gass (rispettivament 17.3 % u 15.3 %) u li dawn kienu t-tnejn preżenti b’mod inqas, iżda sinjifikattiv, fis-segment tal-produzzjoni ta’ enerġija elettrika (rispettivament 7.4 % u 13.1 %). Min-naħa l-oħra, minn din l-informazzjoni rriżulta li t-twaqqigħ tal-prezzijiet seħħ fit-tliet segmenti kollha inkwistjoni.
         
      
            82.
         
         
            Il-Qorti Ġenerali ċaħdet ir-rilevanza ta’ din l-informazzjoni billi sostniet, essenzjalment, fil-punti msemmija iktar ’il fuq tas-sentenza appellata, li l-Kummissjoni ma setgħetx tintegra l-motivazzjoni tar-regolament kontenzjuż b’motivi msemmija wara l-preżentata tar-rikors quddiem il-Qorti Ġenerali.
         
      
            83.
         
         
            F’dan ir-rigward, madankollu, jeħtieġ li jingħad li mill-ġurisprudenza stabbilita tal-Qorti tal-Ġustizzja jirriżulta li l-motivazzjoni meħtieġa mill-Artikolu 296 TFUE għandha tkun adattata għan-natura tal-att inkwistjoni u għandha tiġi evalwata fid-dawl taċ-ċirkustanzi tal-kawża u fid-dawl tal-kuntest tagħha u tar-regoli ġuridiċi kollha li jirregolaw il-qasam ikkonċernat (
                  47
               ).
         
      
            84.
         
         
            B’mod partikolari, fejn huwa inkwistjoni att ta’ portata ġenerali, bħal regolament li jistabbilixxi dazji antidumping, l-obbligu ta’ motivazzjoni għandu jiġi interpretat fis-sens li ma jistax jiġi meħtieġ mill-istituzzjonijiet tal-Unjoni li jispeċifikaw fatti differenti li ta’ spiss ikunu numerużi u kumplessi li fuqhom ir-regolament ikun ġie adottat, u lanqas a fortiori li jipprovdu evalwazzjoni sħiħa jew kważi sħiħa (
                  48
               ).
         
      
            85.
         
         
            F’dan ir-rigward jeħtieġ li jiġi indikat li l-Qorti Ġenerali ma kkontestatx l-insuffiċjenza tal-motivazzjoni tar-regolament kontenzjuż, iżda rrifjutat li tieħu inkunsiderazzjoni ċerta informazzjoni pprovduta mill-Kummissjoni fuq talba tagħha li, sabiex twieġeb l-argumenti mressqa minn rikorrenti, kienet toffri perspettiva iktar iddettaljata tal-konklużjonijiet inklużi fir-regolament kontenzjuż. Konkretement, sabiex twieġeb l-argumenti mressqa minn Hubei Xinyegang, din l-informazzjoni tispeċifika l-konklużjoni – is-suffiċjenza tal-motivazzjoni li ma ġietx ikkontestata – li skontha l-analiżi bbażata fuq il-metodu NKP kienet uriet li f’din il-kawża kien hemm twaqqigħ tal-prezzijiet fil-livell tal-prodott simili (
                  49
               ).
         
      
            86.
         
         
            F’dan il-kuntest, nikkunsidra li l-Kummissjoni għandha tkun tista’ titqiegħed f’sitwazzjoni fejn ikollha twieġeb argumenti mressqa f’rikors intiż kontra regolament li jistabbilixxi dazji antidumping billi tagħti informazzjoni integrattiva li tippermetti li l-qorti tal-Unjoni – fejn ikun neċessarju sabiex tkun tista’ twettaq l-istħarriġ ġudizzjarju tagħha tal-att – li tifhem b’mod sħiħ l-analiżi li timplika l-evalwazzjoni ta’ sitwazzjonijiet ekonomiċi kumplessi u bbażata fuq ħafna informazzjoni ekonomika pprovduta mill-Kummissjoni sabiex tasal għall-konklużjonijiet inklużi f’dan l-att ta’ applikazzjoni ġenerali. F’dan ir-rigward nindika li l-prassi tal-Qorti Ġenerali fil-qasam tal-antidumping jidher li timxi f’dan is-sens (
                  50
               ).
         
      
            87.
         
         
            Iktar minn hekk, fejn il-qorti tal-Unjoni tikkunsidrah neċessarju tista’, kif għamlet il-Qorti Ġenerali f’din il-kawża, titlob informazzjoni u kjarifiki mingħand l-istituzzjoni inkwistjoni sabiex tikseb iktar spjegazzjonijiet rigward il-motivazzjoni, limitata iżda biżżejjed, għall-adozzjoni ta’ att ta’ applikazzjoni ġenerali (
                  51
               ).
         
      
            88.
         
         
            Minn dan li ġie espost iktar ’il fuq isegwi li, fil-fehma tiegħi, il-Qorti Ġenerali kellha tieħu inkunsiderazzjoni, l-informazzjoni, li rriżultat mill-applikazzjoni tal-metodu NKP u msemmija fil-punt 81 iktar ’il fuq, li permezz tagħha l-Kummissjoni, fuq talba tal-Qorti Ġenerali stess u bl-għan li tirribatti argument imressaq minn Hubei Xinyegang fir-rikors tagħha tal-ewwel istanza, speċifikat b’mod iktar preċiż il-konklużjoni inkluża fir-regolament kontenzjuż rigward il-konstatazzjoni, f’din il-kawża tal-eżistenza, ta’ twaqqigħ tal-prezzijiet fil-livell tal-prodott simili.
         
      
            89.
         
         
            Minn dan jirriżulta li, fil-fehma tiegħi, it-tielet aggravju tal-Kummissjoni għandu jintlaqa’ u li s-sentenza appellata hija affettwata minn żball ta’ liġi dwar dan il-punt. Konsegwentement, l-elementi indikati fil-punt 81 iktar ’il fuq għandhom jiġu kkunsidrati fil-kuntest tal-analiżi segwenti.
         
      
      2) Fuq l-użu tal-metodu NKP f’din il-kawża
   
   
            90.
         
         
            Sabiex jinftiehem bis-sħiħ l-eżami mwettaq mill-Kummissjoni f’din il-kawża sabiex tiġi ddeterminata l-eżistenza tat-twaqqigħ tal-prezzijiet tal-importazzjonijiet li kienu s-suġġett ta’ dumping rigward il-prezzijiet tal-prodotti simili tal-industrija tal-Unjoni u kkritikat mill-Qorti Ġenerali fis-sentenza appellata, jeħtieġ li tiġi approfondita l-analiżi tal-metodu NKP użat għal dan l-għan mill-Kummissjoni u msemmi diġà fil-punti 33u 34 iktar ’il fuq.
         
      
            91.
         
         
            Mill-premessa 24 tar-regolament kontenzjuż, kif ukoll mill-informazzjoni preżenti fil-proċess, jirriżulta li n-NKP huma kodiċijiet alfanumeriċi li għal kull wieħed minnhom tikkorrispondi kategorija ta’ prodott. Dawn il-kodiċijiet jiġu ddefiniti immedjatament wara l-ftuħ tal-investigazzjoni fuq il-bażi tal-karatteristiċi speċifiċi tal-prodott (
                  52
               ).
         
      
            92.
         
         
            F’din il-kawża, fl-applikazzjoni ta’ din il-metodoloġija, il-prodotti differenti eżaminati matul l-investigazzjoni ġew maqsuma f’5 kategoriji, identifikabbli mill-ewwel numru tal-kodiċi, indikattiv tat-tip tal-prodott. Ma huwiex ikkontestat li l-prodotti inklużi f’NKP li jikkorrispondi għall-kategoriji 1 u 2 kienu inklużi fis-segment taż-żejt u tal-gass, li dawk li jikkorrispondu għall-kategorija 3 ġew użati fis-settur tal-kostruzzjoni u li dawk li jikkorrispondu għall-kategoriji 4 u 5 kienu jaqgħu taħt is-segment tal-produzzjoni ta’ enerġija elettrika.
         
      
            93.
         
         
            Kif indikat fil-punt 34 iktar ’il fuq, sabiex tiġi ddeterminata l-eżistenza ta’ twaqqigħ sinjifikattiv tal-prezzijiet fuq il-bażi tal-metodu NKP, il-Kummissjoni qabblet, NKP b’NKP, il-prezzijiet tal-importazzjonijiet u l-prezzijiet tal-produtturi tal-Unjoni. Hija għalhekk qabblet il-bejgħ ta’ kull prodott inkunsiderazzjoni li jaqa’ fin-NKP min-naħa tal-produtturi Ċiniżi inklużi fil-kampjun ma’ prodott korrispondenti tal-industrija tal-Unjoni. Għalhekk, sa fejn, kif jirriżulta mill-punt preċedenti, il-qsim tal-prodotti skont in-NKP kien ibbażat fuq kriterji li kienu jippermettu li jittieħdu inkunsiderazzjoni l-varji segmenti li fihom kien jinqasam il-prodott inkwistjoni, il-Kummissjoni ħadet inkunsiderazzjoni dawn is-segmenti fl-analiżi tat-twaqqigħ tal-prezzijiet.
         
      
            94.
         
         
            L-informazzjoni li tinsab fil-proċess (
                  53
               ) tippermetti l-konstatazzjoni li l-użu ta’ dan il-metodu kien jippermetti t-teħid inkunsiderazzjoni tal-volumi relattivi tad-diversi tranżazzjonijiet ta’ bejgħ fil-livell tad-diversi segmenti. Dan, mill-bqija, jintwera mill-fatt li, fuq il-bażi ta’ din l-analiżi setgħu jiġu ddeterminati, kif magħmul mill-Kummissjoni, id-diversi kwoti tal-bejgħ għal kull segment. Kif jirriżulta mill-punt 81 iktar ’il-fuq, fuq il-bażi ta’ din id-determinazzjoni, seta’, għalhekk, jiġi stabbilit li kien hemm qbil sostanzjali fid-diversi segmenti bejn l-importazzjonijiet Ċiniżi u l-bejgħ intern tal-Unjoni u, b’mod iktar partikolari li dawn it-tnejn kienu kkonċentrati fl-istess segment, jiġifieri dak tal-kostruzzjoni, iżda li fiż-żewġ segmenti l-oħra kien hemm importazzjonijiet u bejgħ domestiku mhux negliġibbli.
         
      
            95.
         
         
            L-użu ta’ dan il-metodu ppermetta wkoll li jittieħed inkunsiderazzjoni l-livell tat-twaqqigħ fid-diversi segmenti tas-suq, kif muri mill-fatt li l-Kummissjoni setgħet tistabbilixxi li eżista twaqqigħ f’kull segment.
         
      
            96.
         
         
            Fil-fehma tiegħi mill-kunsiderazzjonijiet preċedenti jirriżulta li d-dikjarazzjoni, inkluża fil-punti 60 u 66 tas-sentenza appellata, li skontha, minkejja l-użu tal-metodu NKP, fl-eżami tat-twaqqigħ tal-prezzijiet hija żbaljata, peress li l-Kummissjoni, billi ma ħaditx inkunsiderazzjoni s-segmentazzjoni li tikkorrispondi għad-diversi tipi tal-prodott inkunsiderazzjoni, naqset milli tieħu inkunsiderazzjoni l-informazzjoni kollha rilevanti. Fil-fatt, il-modalitajiet li bihom ġie kkonċepit dan il-metodu u l-użu tiegħu b’mod konkret żguraw, f’din il-kawża, analiżi skont is-segment tas-suq tal-prodotti suġġetti għall-investigazzjoni.
         
      
            97.
         
         
            Rigward l-argument ta’ Hubei Xinyegang li skontu l-metodu NKP ma ppermettiex li l-Kummissjoni tiddetermina l-effetti tal-importazzjonijiet f’segment speċifiku fuq il-prezzijiet tal-bejgħ tal-industrija tal-Unjoni għal prodotti li jappartjenu għal segmenti oħra, nikkunsidra li dan is-suppliment għall-analiżi ma huwiex neċessarju f’sitwazzjoni fejn l-importazzjonijiet u l-bejgħ intern kienu f’livell essenzjalment korrispondenti fit-tliet segmenti eżistenti u fejn it-twaqqigħ tal-prezzijiet ġie kkonstatat fit-tliet segmenti kollha.
         
      
            98.
         
         
            Minn dan li jippreċedi jsegwi li, fil-fehma tiegħi, anki t-tieni aggravju tal-Kummissjoni għandu jiġi milqugħ.
         
      
      3) Fuq l-elementi li jikkaratterizzaw il-kawża inkwistjoni kkunsidrati mill-Qorti tal-Ġustizzja għad-determinazzjoni tal-insuffiċjenza tal-analiżi mwettqa mill-Kummissjoni
   
   
            99.
         
         
            Fil-punt 67 tas-sentenza appellata, il-Qorti Ġenerali kkunsidrat li fid-dawl tal-erba’ ċirkustanzi li jikkaratterizzaw din il-kawża – analizzati minnha fil-punti 61 sa 64 tas-sentenza appellata u msemmija fil-punt 38 iktar ’il fuq–, minkejja l-użu tal-metodu NKP, il-Kummissjoni kellha mill-inqas tiżgura ruħha li l-evoluzzjoni tal-prezzijiet tal-industrija tal-Unjoni (jiġifieri t-tnaqqis ta’ dawn il-prezzijiet) ma “kienx jirriżulta”, minn segment li l-importazzjonijiet Ċiniżi għandhom preżenza limitata fih jew livell ta’ twaqqigħ mhux sinjifikattiv. Għalhekk, kif indikat fil-punt 60 iktar ’il fuq, għall-Qorti Ġenerali, il-preżenza ta’ tali ċirkustanzi kienet timponi li, minkejja l-użu tal-metodu NKP, sabiex jiġi żgurat eżami oġġettiv tat-twaqqigħ tal-prezzijiet u, b’mod iktar ġenerali, tal-effetti tal-prezzijiet tal-importazzjonijiet li kienu s-suġġett ta’ dumping fuq il-prezzijiet tal-prodotti simili fis-suq tal-Unjoni, il-Kummissjoni twettaq analiżi sussidjarja intiża sabiex jiġi vverifikat li t-twaqqigħ tal-prezzijiet tal-prodott simili tal-industrija tal-Unjoni, ikkunsidrat fit-totalità tiegħu, kien effettivament il-konsegwenza (tal-effetti fuq il-prezzijiet) tal-importazzjonijiet ta’ dumping. Il-Qorti Ġenerali kkunsidrat li billi ma wettqitx dan is-suppliment għall-analiżi, l-eżami mwettaq mill-Kummissjoni kien inkomplet.
         
      
            100.
         
         
            Jeħtieġ għalhekk li jiġi vverifikat jekk, fid-dawl ta’ din il-kawża, dawn l-erba’ ċirkustanzi kinux jimponu fuq il-Kummissjoni, minkejja l-eżami mwettaq permezz tal-metodu NKP, l-obbligu li twettaq l-analiżi mitluba mill-Qorti Ġenerali fil-punt 67 tas-sentenza appellata.
         
      
            101.
         
         
            F’dan ir-rigward, għal dak li jirrigwarda l-ewwel waħda minn dawn iċ-ċirkustanzi, jiġifieri d-diffikultà tal-interkambjabbiltà tad-diversi tipi ta’ prodotti inklużi fil-prodott simili kif iddefinit (
                  54
               ), nindika li jekk is-sostitwibbiltà mill-perspettiva tad-domanda hija ċertament kriterju ta’ analiżi fundamentali għad-definizzjoni tas-suq rilevanti fil-qasam tal-kompetizzjoni, din ma għandhiex rwol daqstant fundamentali fil-qasam tal-antidumping. Il-kriterji użati għad-definizzjoni tal-prodott simili fil-qasam tal-antidumping, skont l-Artikolu 1(4) tar-Regolament bażiku huma differenti u ma huwiex rari li fil-kuntest ta’ investigazzjoni antidumping jiġi ddefinit bħala prodott simili prodott li jinkludi diversi tipi ta’ prodotti li, fil-kuntest tad-dritt tal-kompetizzjoni, ikunu inklużi fi swieq rilevanti tal-prodott differenti. F’dan ir-rigward jeħtieġ, ukoll, li jiġi indikat li Hubei Xinyegang ma kkontestatx quddiem il-Qorti Ġenerali d-definizzjoni tal-prodott simili, b’mod li din id-definizzjoni għandha tiġi kkunsidrata bħala stabbilita u ma tistax tiġi kkontestata fil-livell tal-analiżi intiża sabiex tiġi żgurata l-eżistenza ta’ dannu (
                  55
               ).
         
      
            102.
         
         
            Isegwi li d-diffikultà tal-interkambjabbiltà tal-prodotti suġġetti għall-investigazzjoni mill-perspettiva tad-domanda ma jidhirx li tikkostitwixxi element rilevanti sabiex jiġi stabbilit li f’din il-kawża l-Kummissjoni kienet obbligata twettaq l-analiżi sussidjarja mitluba mill-Qorti Ġenerali fil-punt 67 tas-sentenza appellata meta mqabbla ma’ dik imwettqa fuq il-bażi tal-metodu NKP.
         
      
            103.
         
         
            Rigward it-tieni waħda minn dawn iċ-ċirkustanzi, jiġifieri l-eżistenza ta’ differenzi fil-prezz bejn id-diversi segmenti, il-Qorti Ġenerali kkunsidrat, b’riferiment għar-rapport tal-korp tal-appell “HP-SSST” li l-eżistenza ta’ dawn id-differenzi fil-prezz kienet element li għandu jittieħed inkunsiderazzjoni għall-għan tal-analiżi tat-twaqqigħ tal-prezzijiet u li l-eżistenza ta’ dawn id-differenzi fil-prezz bejn is-segmenti tikkontribwixxi sabiex jiġi impost is-suppliment għall-analiżi msemmi fil-punt 67 tas-sentenza appellata (
                  56
               ).
         
      
            104.
         
         
            Madankollu, jekk huwa minnu, kif jirriżulta mill-punt 76 iktar ’il fuq, li f’dan ir-rapport il-korp tal-appell iddeċieda li f’dan il-każ analiżi xierqa tal-effetti fuq il-prezzijiet messha ħadet inkunsiderazzjoni d-differenzi sinjifikattivi bejn il-prezzijiet tad-diversi tipi ta’ prodotti, nikkunsidra li minn dan il-preċedent ma jistax jiġi preżunt li f’din il-kawża, sabiex jiġi żgurat eżami oġġettiv tat-twaqqigħ tal-prezzijiet skont l-Artikolu 3(2) tar-Regolament bażiku, il-Kummissjoni kienet obbligata twettaq l-analiżi indikata fil-punt 67 tas-sentenza appellata.
         
      
            105.
         
         
            Fil-fatt, kif jirriżulta mill-punti 75sa 77 iktar ’il fuq, fil-każ eżaminat mill-korp tal-appell tal-WTO, l-importazzjonijiet li kienu s-suġġett ta’ dumping u l-bejgħ intern kienu kkonċentrati f’segmenti differenti u t-twaqqigħ kien ġie kkonstatat biss fuq tnejn mit-tliet segmenti inkwistjoni, li fihom kienu kkonċentrati l-importazzjonijiet u ma kienx ġie kkonstatat f’dak li fih kien ikkonċentrat il-bejgħ domestiku. F’din il-kawża minflok, kif jirriżulta mill-informazzjoni msemmija fil-punt 81 iktar ’il fuq, l-importazzjonijiet ta’ dumping u l-bejgħ domestiku kienu kkonċentrati fl-istess segment u t-tnejn kienu preżenti f’livelli komparabbli fis-segmenti l-oħra. Iktar minn hekk, f’din il-kawża, it-twaqqigħ ġie kkonstatat fis-segmenti kollha li fihom kien jinqasam il-prodott inkwistjoni. Barra minn hekk, mill-proċess jirriżulta li t-tqabbil permezz tal-metodu NKP jippermetti t-teħid inkunsiderazzjoni tad-differenzi fil-prezzijiet bejn id-diversi tipi ta’ prodotti inklużi fid-diversi segmenti. F’dan il-kuntest, jeħtieġ li jiġi konkluż li lanqas it-tieni ċirkustanza indikata mill-Qorti Ġenerali, ikkunsidrata fid-dawl tar-rapport tal-korp tal-appell “HP-SSST”, ma kienet timponi, f’din il-kawża, li l-Kummissjoni twettaq is-suppliment għall-analiżi mitlub fil-punt 67 tas-sentenza appellata.
         
      
            106.
         
         
            Fir-rigward tat-tielet ċirkustanza minn dawk ikkunsidrati mill-Qorti Ġenerali, jiġifieri l-fatt li 75.1 % tal-importazzjonijiet tal-produtturi Ċiniżi suġġetti tal-kampjun kienu kkonċentrati fis-segment tal-kostruzzjoni, il-Qorti Ġenerali, b’riferiment għas-sentenza Shanghai Teraoka, iddeċidiet li dan jirrendi analiżi separata ta’ dan is-segment loġika, jekk mhux neċessarja (
                  57
               ). Madankollu, dan il-preċedent ma huwiex, fil-fehma tiegħi, idoneju għall-konstatazzjoni ta’ żball fl-analiżi tal-Kummissjoni f’din il-kawża. Fil-fatt, minn naħa, kif jirriżulta mill-punti 71sa 74 iktar ’il fuq, dan il-preċedent jirrigwarda sitwazzjoni diversa minn dik f’din il-kawża. Fil-fatt, diversament minn din is-sentenza, f’din il-kawża l-Kummissjoni ma llimitatx ruħha li twettaq eżami tat-twaqqigħ tal-prezzijiet biss fir-rigward tas-segment li fih kienu kkonċentrati l-importazzjonijiet, iżda wettqitu fir-rigward tat-totalità tal-prodott inkwistjoni. Min-naħa l-oħra, permezz tal-użu tal-metodu NKP hija, kif mitlub minn dan il-preċedent, ħadet inkunsiderazzjoni s-segmentazzjoni tas-suq (
                  58
               ). Fi kwalunkwe każ, fid-dawl tal-fatt li l-importazzjonijiet ta’ dumping u l-bejgħ domestiku kienu kkonċentrati fl-istess segment u kienu preżenti f’livelli komparabbli fis-segmenti l-oħra u li t-twaqqigħ ġie kkonstatat fis-segmenti kollha li fihom huwa mqassam il-prodott inkunsiderazzjoni, anki t-tielet ċirkustanza indikata mill-Qorti Ġenerali ma hijiex idoneja sabiex turi żball fl-analiżi tal-Kummissjoni.
         
      
            107.
         
         
            Finalment, rigward ir-raba’ ċirkustanza identifikata mill-Qorti Ġenerali, jiġifieri li mir-Regolament provviżorju jirriżulta li iktar minn 60 % tal-bejgħ tal-ikbar kumpanniji tal-produtturi tal-Unjoni kien marbut mal-industrija taż-żejt u tal-gass, lanqas din ma ssostni l-konklużjoni tal-Qorti Ġenerali li skontha f’din il-kawża kien neċessarju s-suppliment previst mill-punt 67 tas-sentenza appellata. Fil-fatt, ir-rilevanza ta’ din iċ-ċirkustanza, li permezz tagħha l-Qorti Ġenerali riedet tissuġġerixxi li kien plawżibbli li l-importazzjonijiet li kienu s-suġġett ta’ dumping u l-bejgħ tal-industrija tal-Unjoni kienu kkonċentrati f’diversi segmenti, hija madankollu kontradetta manifestament mill-konstatazzjoni, li tirriżulta mill-informazzjoni msemmija fil-punt 81 iktar ’il fuq, li skontha l-importazzjonijiet ta’ dumping u l-bejgħ tal-Unjoni kienu kkonċentrati fl-istess segment, jiġifieri dak tal-kostruzzjoni.
         
      
            108.
         
         
            Minn dan kollu jirriżulta li ebda wieħed mill-erba’ elementi indikati mill-Qorti Ġenerali ma huwa idoneju sabiex jiġġustifika l-ħtieġa ta’ suppliment għall-analiżi bħal dak imsemmi fil-punt 67 tas-sentenza appellata. B’mod iktar speċifiku, f’sitwazzjoni fejn il-Kummissjoni tkun użat il-metodu NKP sabiex tiddetermina t-twaqqigħ tal-prezzijiet u, minn naħa, l-importazzjonijiet li kienu s-suġġett ta’ dumping u l-bejgħ domestiku kienu kkonċentrati fl-istess segment u kienu preżenti f’livelli komparabbli fis-segmenti l-oħra u, min-naħa l-oħra, it-twaqqigħ tal-prezzijiet kien preżenti fis-segmenti kollha fejn jinqasam il-prodott inkwistjoni, il-Kummissjoni ma setgħetx tiġi kkritikata talli ma wettqitx is-suppliment għall-analiżi indikat fil-punt 67 tas-sentenza appellata.
         
      
      
         e)
       
         Konklużjoni fuq l-ewwel, it-tieni u t-tielet aggravju
      
   
   
            109.
         
         
            Fid-dawl tal-kunsiderazzjonijiet kollha preċedenti jeħtieġ li jiġi konkluż li s-sentenza appellata hija affettwata minn diversi żbalji fil-parti fejn tikkonkludi li, billi l-Kummissjoni ma ħaditx inkunsiderazzjoni s-segmentazzjoni tas-suq fl-analiżi tat-twaqqigħ tal-prezzijiet u b’mod iktar ġenerali tal-effetti fuq il-prezzijiet, din l-istituzzjoni ma bbażatx l-analiżi tagħha fuq l-informazzjoni kollha rilevanti ta’ din il-kawża u li, minkejja l-użu tal-metodu NKP, f’din il-kawża l-Kummissjoni kellha mill-inqas tiżgura ruħha li l-evoluzzjoni tal-prezzijiet tal-industrija tal-Unjoni (jiġifieri t-tnaqqis ta’ dawn il-prezzijiet) ma “kienx jirriżulta”, minn segment li fih l-importazzjonijiet Ċiniżi għandhom preżenza limitata jew livell ta’ twaqqigħ mhux sinjifikattiv.
         
      
            110.
         
         
            Konsegwentement, fil-fehma tiegħi, l-ewwel, it-tieni u t-tielet aggravju sostnuti mill-Kummissjoni għandhom jiġu milqugħa.
         
      
      C. Fuq ir-raba’ u l-ħames aggravju rigward il-kritika tan-nuqqas ta’ teħid inkunsiderazzjoni tas-17‑il tip ta’ prodott simili mhux esportati mill-produtturi Ċiniżi li jesportaw inklużi fil-kampjun
   
   
            111.
         
         
            Permezz tar-raba’ u tal-ħames aggravju, il-Kummissjoni, sostnuta minn ArcelorMittal et, tikkontesta s-sentenza appellata fil-parti fejn, fil-punti 68 sa 76, il-Qorti Ġenerali kkonstatat li l-Kummissjoni naqset b’mod żbaljat milli tieħu inkunsiderazzjoni, fl-analiżi tagħha rigward it-twaqqigħ tal-prezzijiet, ċertu volum tal-prodott simili mmanifatturat mill-produtturi tal-Unjoni suġġetti tal-kampjun.
         
      
      
         1.
       
         Is-sentenza appellata
      
   
   
            112.
         
         
            F’dawn il-punti tas-sentenza appellata l-Qorti Ġenerali indikat li s-17‑il tip ta’ prodott mis‑66 mibjugħa mill-produtturi tal-Unjoni inklużi fil-kampjun, li jirrappreżentaw 8 % tal-volum tal-bejgħ ta’ dawn il-produtturi, ma ttiħdux inkunsiderazzjoni fil-kuntest tal-analiżi tat-twaqqigħ tal-prezzijiet, peress li dawn il-prodotti ma kinux ġew esportati mill-produtturi Ċiniżi li jesportaw inklużi fil-kampjun u li għalhekk ma seta’ jseħħ ebda tqabbil.
         
      
            113.
         
         
            Billi bbażat ruħha fuq ir-rapport tal-korp tal-appell “HP-SSST”, il-Qorti Ġenerali kkunsidrat, fil-punt 71 tas-sentenza appellata, li ebda element ma jippermetti li jiġi kkunsidrat li, fl-analiżi prevista fl-Artikolu 3(2) u (3) tar-Regolament bażiku jista’ ma jitteħidx inkunsiderazzjoni ċertu volum tal-prodott simili li ma jkunx is-suġġett ta’ twaqqigħ tal-prezzijiet. Barra minn hekk hija kkunsidrat ukoll, fil-punti 72 sa 74 tas-sentenza appellata, li r-rabta stabbilita mill-Kummissjoni fir-regolament kontenzjuż bejn l-analiżi tat-twaqqigħ tal-prezzijiet tal-importazzjonijiet li kienu s-suġġett ta’ dumping u x-xejra tal-prezzijiet tal-industrija tal-Unjoni kienet neċessarjament ibbażata fuq bażi fattwali żbaljata, peress li ġiet stabbilita mingħajr teħid inkunsiderazzjoni tas-17‑il tip ta’ prodott imsemmija li ma kinux ġew suġġetti għat-twaqqigħ tal-prezzijiet. Il-Qorti Ġenerali għalhekk ikkunsidrat li, fin-nuqqas ta’ motivazzjoni speċifika f’dan ir-rigward fir-regolament kontenzjuż, ma setax jiġi eskluż li dawn is-17‑il tip ta’ prodott ipparteċipaw, f’parti mhux negliġibbli, fit-twaqqigħ tal-prezzijiet tal-produtturi tal-Unjoni inklużi fil-kampjun. Il-Qorti Ġenerali ddeduċiet li l-Kummissjoni ma ħaditx inkunsiderazzjoni l-informazzjoni kollha rilevanti ta’ din il-kawża fil-kuntest tal-analiżi tat-twaqqigħ tal-prezzijiet u tal-effett tal-importazzjonijiet ta’ dumping fuq il-prezzijiet tal-prodotti simili fis-suq tal-Unjoni, bi ksur tal-Artikolu 3(2) u (3) tar-Regolament bażiku.
         
      
      
         2.
       
         L-argumenti tal-partijiet
      
   
   
      
         a)
       
         Fuq ir-raba’ aggravju dwar interpretazzjoni żbaljata tal-Artikolu 3(2) u (3) tar-Regolament bażiku
      
   
   
            114.
         
         
            Fir-raba’ aggravju, li jinqasam f’żewġ partijiet, il-Kummissjoni, sostnuta minn ArcelorMittal et, takkuża lill-Qorti Ġenerali li kisret l-Artikolu 3(2) u (3) tar-Regolament bażiku.
         
      
            115.
         
         
            Fl-ewwel parti, il-Kummissjoni ssostni li, il-konklużjoni tal-Qorti Ġenerali li skontha l-analiżi tat-twaqqigħ tal-prezzijiet kellha ssir b’riferiment għat-tipi kollha ta’ prodotti mibjugħa mill-industrija tal-Unjoni hija bbażata fuq interpretazzjoni żbaljata tal-eżami tat-twaqqigħ tal-prezzijiet. Mit-termini stess tal-Artikolu 3(3) tar-Regolament bażiku jirriżulta li dan l-eżami ma għandux isir għal kull tip ta’ prodott jew NKP mibjugħ mill-industrija tal-Unjoni, iżda li t-twaqqigħ tal-prezzijiet għandu jiġi stabbilit fil-livell tal-prodott simili. Il-Kummissjoni tikkalkola, l-ewwel, it-twaqqigħ fil-livell ta’ kull NKP u, wara, il-medja ponderata tat-twaqqigħ fir-rigward tal-prodotti NKP kollha tal-produtturi tal-Unjoni suġġetti tal-kampjun. Jekk ma jiġix ikkonstatat twaqqigħ għal NKP jew jiġi kkonstatat twaqqigħ negattiv, dan ma jfissirx li dazju antidumping ma jistax jiġi impost anki fuq in-NKP li għalihom ma ġie osservat ebda twaqqigħ.
         
      
            116.
         
         
            Fit-tieni parti, il-Kummissjoni ssostni li, meqjus li l-eżami tal-effetti fuq il-prezzijiet fis-sens tal-Artikolu 3(2) u (3) tar-Regolament bażiku jimponi wkoll evalwazzjoni tas-17‑il NKP mhux prodotti mill-produtturi Ċiniżi suġġetti tal-kampjun, il-Qorti Ġenerali fixklet dan l-eżami mal-analiżi tan-“nuqqas ta’ imputazzjoni” previst mill-Artikolu 3(7) tar-Regolament bażiku. Fil-fatt, mill-formulazzjoni stess ta’ dawn id-dispożizzjonijiet jirriżulta li huma jippreżupponu l-evalwazzjoni tat-twaqqigħ tal-prezzijiet bejn il-prodott importat suġġett għad-dumping u l-prodott simili u mhux l-effetti ta’ NKP mibjugħa mill-industrija tal-Unjoni, iżda mhux mill-produtturi Ċiniżi li jesportaw. Fir-regolament kontenzjuż, il-Kummissjoni iddeterminat l-effetti fuq il-prezzijiet b’riferiment għan-NKP li għalihom il-kampjun ta’ bejgħ Ċiniż ippermetta li jiġi mqabbel NKP mal-kampjun ta’ bejgħ tal-Unjoni. Hija ma setgħetx tistabbilixxi t-twaqqigħ għas-17‑il NKP mibjugħa mill-produtturi tal-Unjoni inklużi fil-kampjun, iżda mhux esportati mill-produtturi Ċiniżi inklużi fil-kampjun. Il-kwistjoni identifikata fil-punti 72 sa 74 tas-sentenza appellata li skontha l-Kummissjoni kellha tevalwa r-riskju li l-industrija tal-Unjoni setgħet issofri telf importanti bħala reazzjoni għall-bejgħ tal-Unjoni tas-17‑il NKP mhux esportati mill-produtturi Ċiniżi li jesportaw taqa’ fil-kuntest tal-analiżi tan-nuqqas ta’ imputazzjoni prevista mill-Artikolu 3(7) tar-Regolament bażiku. Madankollu, Hubei Xinyegang ma invokatx il-ksur ta’ din id-dispożizzjoni insostenn tar-rikors tagħha. Barra minn hekk, ir-rapport tal-korp tal-appell “HP-SSST” ma jsostni b’ebda mod il-konklużjonijiet tal-Qorti tal-Ġustizzja.
         
      
            117.
         
         
            Hubei Xinyegang issostni, qabelxejn, li l-Kummissjoni tiddeskrivi b’mod żbaljat is-sentenza appellata. Il-Qorti Ġenerali ma kkunsidratx li t-twaqqigħ tal-prezzijiet kellu jiġi ddeterminat fil-livell ta’ kull NKP, iżda llimitat ruħha sempliċement li tikkritika l-fatt li l-Kummissjoni estendiet il-konstatazzjonijiet tagħha rigward l-eżistenza ta’ twaqqigħ tal-prezzijiet fir-rigward ta’ ċerti tipi ta’ prodotti għal tipi oħra ta’ prodotti li għalihom ma seħħitx din il-konstatazzjoni, u dan mingħajr ma pprovdiet spjegazzjoni.
         
      
            118.
         
         
            Dwar l-ewwel parti, Hubei Xinyegang issostni li l-Qorti Ġenerali kkunsidrat b’mod ġust li t-tħassib identifikat fil-ġurisprudenza (
                  59
               ) dwar l-esklużjoni mill-kalkolu tal-marġni ta’ dumping ta’ operazzjonijiet ta’ esportazzjoni lejn l-Unjoni rigward ċerti tipi tal-prodott inkwistjoni kien validu anki fil-kuntest tal-analiżi tat-twaqqigħ jew tal-effetti fuq il-prezzijiet. Jeżisti wkoll riskju ta’ manipulazzjoni jekk jiġi kkunsidrat li l-Kummissjoni ma hijiex obbligata tieħu inkunsiderazzjoni l-bejgħ kollu tal-produtturi inkluż fil-kampjun tal-Unjoni. Fil-fatt, dan jista’ jippermetti l-konstatazzjoni ta’ twaqqigħ tal-prezzijiet biss għal parti limitata tal-bejgħ tal-industrija tal-Unjoni u l-estensjoni ta’ din il-konstatazzjoni għall-bqija tal-bejgħ, mingħajr ma għandu għalfejn jiġi spjegat liema kienu l-effetti fuq il-prezzijiet ta’ dan l-aħħar bejgħ.
         
      
            119.
         
         
            Dwar it-tieni parti, Hubei Xinyegang issostni li l-argument tal-Kummsisjoni li skontu l-analiżi tal-effetti fuq il-prezzijiet u d-determinazzjoni tar-rabta kawżali jikkostitwixxu fażijiet totalment indipendenti minn xulxin huwa ineffettiv peress li l-Kummissjoni ma kkontestatx il-punt 86 tas-sentenza appellata fejn il-Qorti Ġenerali kkonstatat l-eżistenza ta’ rabta bejn id-determinazzjoni tat-twaqqigħ tal-prezzijiet u d-determinazzjoni tal-eżistenza ta’ rabta kawżali. Fi kwalunkwe każ, l-Artikolu 3(2) tar-Regolament bażiku, fil-parti fejn jagħmel riferiment għall-effett tal-importazzjonijiet li kienu s-suġġett ta’ dumping fuq l-industrija tal-Unjoni, jinkludi r-rekwiżiti tar-rabta kawżali u tan-nuqqas ta’ imputazzjoni speċifikata mbagħad fl-Artikolu 3(6) u (7) ta’ dan ir-regolament. Barra minn hekk, il-Qorti Ġenerali ġustament għamlet riferiment għar-rapport tal-korp tal-appell “HP-SSST” li minnu jista’ jiġi dedott li jeħtieġ li jiġu vverifikati l-effetti fuq il-prezzijiet għall-prodott fit-totalità tiegħu, mingħajr ma jiġu esklużi t-tipi tal-prodotti li għalihom ma ġie indikat ebda twaqqigħ.
         
      
      
         b)
       
         Fuq il-ħames aggravju rigward ksur tal-Artikolu 17 tar-Regolament bażiku
      
   
   
            120.
         
         
            Permezz tal-ħames aggravju tagħha, il-Kummissjoni ssostni li l-Qorti Ġenerali kisret l-Artikolu 17 tar-Regolament bażiku (
                  60
               ) billi kkonstatat li l-Kummissjoni naqset b’mod żbaljat milli tieħu inkunsiderazzjoni l-effetti tas-17‑il tip ta’ prodott mhux mibjugħa mill-produtturi Ċiniżi li jesportaw suġġetti tal-kampjun, iżda mibjugħa mill-produtturi tal-Unjoni suġġetti tal-kampjun. L-assenza tal-importazzjonijiet għas-17‑il NKP hija l-konsegwenza intrinsika tal-użu tal-metodu tat-teħid ta’ kampjuni f’din il-kawża, li fir-rigward tiegħu l-Kummissjoni għandha marġni ta’ diskrezzjoni. Barra minn hekk, peress li l-kampjun huwa kkunsidrat rappreżentattiv il-konstatazzjoni ta’ twaqqigħ tal-prezzijiet fuq il-bażi tal-medja ponderata tal-marġni ta’ twaqqigħ stabbiliti għan-NKP mibjugħa mill-produtturi Ċiniżi li jesportaw inklużi fil-kampjun hija rappreżentattiva għan-NKP kollha, u għalhekk anki għall-prodott inkwistjoni. L-interpretazzjoni tal-Qorti Ġenerali telimina kull effett utli tat-teħid ta’ kampjuni u tillimita indebitament id-diskrezzjoni li l-Kummissjoni tgawdi f’dan ir-rigward.
         
      
            121.
         
         
            Hubei Xinyegang twieġeb, fl-ewwel lok, li, għalkemm il-Kummissjoni għandha ċertu marġni ta’ diskrezzjoni fl-għażla tal-kampjun, dan ma jeskludix li, f’każ li jintgħażel il-kampjun, hija għandha tosserva l-obbligi legali kollha previsti fir-Regolament bażiku, inkluż dak li twettaq analiżi korretta tal-effetti fuq il-prezzijiet. Fit-tieni lok, is-sentenza appellata la tippreġudika l-possibbiltà tal-Kummissjoni li tuża t-teħid ta’ kampjuni u lanqas ma tippreġudika l-flessibbiltà li din għandha f’dan ir-rigward. Is-sentenza appellata teħtieġ biss li jittieħdu inkunsiderazzjoni, f’każ li jiġu stabbiliti l-kampjuni, l-effetti tal-importazzjonijiet kollha li kienu s-suġġett ta’ dumping tal-produtturi esportaturi inklużi fil-kampjun fuq il-prezzijiet tat-tipi kollha ta’ prodotti mibjugħa mill-produtturi tal-Unjoni inklużi fil-kampjun.
         
      
      
         3.
       
         Analiżi
      
   
   
      
         a)
       
         Fuq il-kritika fformulata mill-Qorti Ġenerali fis-sentenza appellata
      
   
   
            122.
         
         
            Sabiex r-raba’ u l-ħames aggravju jkunu jistgħu jiġu analizzati, jeħtieġ qabelxejn, bħal fil-każ tal-ewwel tliet aggravji, li tiġi ppreċiżata l-portata tal-kritika fformulata mill-Qorti Ġenerali. Fil-fatt, anki fir-rigward tal-parti tas-sentenza appellata kkontestata f’dawn l-aggravji l-partijiet ma jaqblux bejniethom dwar il-portata li għandha tingħata lill-kritika tal-Qorti Ġenerali.
         
      
            123.
         
         
            Il-Kummissjoni u ArcelorMittal et, isostnu li fis-sentenza appellata l-Qorti Ġenerali imponiet fuq il-Kummissjoni l-obbligu li twettaq analiżi tat-twaqqigħ tal-prezzijiet għal kull tip ta’ prodott, jiġifieri għal kull NKP, mibjugħ mill-industrija tal-Unjoni. Dawn isostnu wkoll li l-kritika fundamentali fformulata mill-Qorti Ġenerali ma taqax fl-analiżi tal-effetti tal-importazzjonijiet ta’ dumping fuq il-prezzijiet tal-industrija tal-Unjoni, iżda fl-hekk imsejħa analiżi tan-“nuqqas ta’ imputazzjoni” skont l-Artikolu 3(7) tar-Regolament bażiku, mhux invokat quddiem il-Qorti Ġenerali.
         
      
            124.
         
         
            Hubei Xinyegang issostni, pjuttost, li l-Qorti Ġenerali allegat li l-Kummissjoni sempliċement estendiet il-portata tal-konstatazzjonijiet tagħha rigward it-twaqqigħ tal-prezzijiet ta’ ċerti tipi ta’ prodotti għal tipi ta’ prodotti li għalihom ma ntwera ebda twaqqigħ, u dan mingħajr motivazzjoni. Għalhekk, bl-esklużjoni mill-analiżi tagħha tal-imsemmija 17‑il tip ta’ prodott, il-Kummissjoni ma wrietx l-effetti fuq il-prezzijiet tal-importazzjonijiet għall-prodott simili fit-totalità tiegħu bi ksur tal-Artikolu 3(2) u (3) tar-Regolament bażiku.
         
      
            125.
         
         
            F’dan ir-rigward nindika, fl-ewwel lok, li fis-sentenza appellata l-Qorti Ġenerali, qabelxejn, ikkonstatat, fil-punt 69, li fl-applikazzjoni tal-metodu NKP il-Kummissjoni ma kinitx kapaċi tiddetermina marġni ta’ twaqqigħ tal-prezzijiet għas-17‑il tip ta’ prodott tal-industrija tal-Unjoni li għalihom ma kienx hemm prodotti importati korrispondenti. Imbagħad, fil-punt 71, b’riferiment għar-rapport tal-korp tal-appell “HP-SSST”, il-Qorti Ġenerali kkunsidrat li, madankollu, xejn fid-dispożizzjonijiet rilevanti ma jippermetti li jiġi kkunsidrat li seta’ kien possibbli jiġi eskluż mill-analiżi prevista fl-Artikolu 3(2) u (3) tar-Regolament bażiku ċertu volum tal-prodott simili li ma kienx suġġett għat-twaqqigħ tal-prezzijiet, jiġifieri l-imsemmija 17‑il tip ta’ prodott li għalihom ma kienx possibbli li jiġi ddeterminat il-marġni ta’ twaqqigħ fl-applikazzjoni tal-metodu NKP.
         
      
            126.
         
         
            Permezz ta’ din l-aħħar dikjarazzjoni l-Qorti Ġenerali, fil-fehma tiegħi, esprimiet il-prinċipju li skontu, fl-analiżi tal-effetti fuq il-prezzijiet, il-Kummissjoni hija marbuta tieħu inkunsiderazzjoni l-integralità tal-bejgħ tal-prodott simili tal-industrija tal-Unjoni. Sussegwentement il-Qorti Ġenerali applikat dan il-prinċipju għal din il-kawża, u ddeċidiet li, peress li f’din il-kawża din l-analiżi twettqet permezz tad-determinazzjoni tat-twaqqigħ tal-prezzijiet b’applikazzjoni tal-metodu NKP, il-Kummissjoni kienet obbligata sabiex neċessarjament tieħu inkunsiderazzjoni, sabiex tibbaża l-analiżi tagħha fuq l-informazzjoni kollha rilevanti, in-NKP tal-produtturi tal-Unjoni suġġetti tal-kampjun.
         
      
            127.
         
         
            Fit-tieni lok, il-Qorti Ġenerali fil-punti 73 u 74 tas-sentenza appellata essenzjalment ikkritikat lill-Kummissjoni talli bbażat ir-rabta kkonstatata minnha bejn l-analiżi tat-twaqqigħ tal-prezzijiet u x-xejra tal-prezzijiet tal-Unjoni fuq bażi fattwalment żbaljata, mingħajr ma ħadet inkunsiderazzjoni s-17‑il tip ta’ prodott inkwistjoni u dan peress li ma setax jiġi eskluż li dawn it-tipi ta’ prodotti kienu “pparteċipaw f’parti mhux negliġibbli fit-twaqqigħ tal-prezzijiet tal-produtturi tal-Unjoni suġġetti tal-kampjun”.
         
      
            128.
         
         
            Isegwi li l-kritika fundamentali tal-Qorti Ġenerali fir-rigward tal-Kummissjoni tikkonsisti fil-fatt li ma ħaditx inkunsiderazzjoni, fl-analiżi mwettqa minnha, tal-eventwali kontribut li l-(prezzijiet) ta’ dawn is-17‑il tip ta’ prodott – li għalihom ma kienx possibbli li jiġi ddeterminat il-marġni tat-twaqqigħ – seta’ kellhom fuq ix-xejra tal-prezzijiet tal-produtturi tal-Unjoni li kienet ġiet ikkalkolata mill-Kummissjoni b’riferiment għall-prodott simili kkunsidrat fit-totalità tiegħu.
         
      
      
         b)
       
         Jeżisti obbligu tal-Kummissjoni li tikkunsidra dejjem fl-analiżi tal-effetti fuq il-prezzijiet it-tipi kollha tal-prodotti tal-industrija tal-Unjoni inklużi fid-definizzjoni tal-prodott simili?
      
   
   
            129.
         
         
            F’dan il-kuntest jeħtieġ qabelxejn li wieħed jistaqsi jekk jeżistix, kif jidher li jista’ jiġi dedott mill-punt 71 tas-sentenza appellata, obbligu tal-Kummissjoni li tikkunsidra dejjem it-tipi kollha ta’ prodotti mibjugħa mill-industrija tal-Unjoni fl-eżami tagħha tal-effetti tal-importazzjonijiet ta’ dumping fuq il-prezzijiet, b’mod partikolari fejn dan l-eżami jsir permezz tal-konstatazzjoni tat-twaqqigħ tal-prezzijiet.
         
      
            130.
         
         
            Sabiex tibbaża d-dikjarazzjoni ta’ prinċipju tagħha inkluża fil-punt 71 tas-sentenza appellata l-Qorti Ġenerali għamlet riferiment għall-punt 5.180 tar-rapport tal-korp tal-appell “HP-SSST”, fejn dan il-korp iddeċieda li f’dan il-każ, l-awtoritajiet Ċiniżi “kienu obbligati jevalwaw in-natura sinjifikattiva tat-twaqqigħ tal-prezzijiet tal-importazzjonijiet li kienu s-suġġett ta’ dumping fir-rigward tal-‘proporzjon tal-produzzjoni interna li għaliha ma ġiex ikkonstatat twaqqigħ tal-prezzijiet’”.
         
      
            131.
         
         
            Il-Qorti Ġenerali estendiet b’analoġija l-portata ta’ din id-dikjarazzjoni għall-kawża inkwistjoni u, billi preċedentement kienet ikkonstatat, fil-punt 70 tas-sentenza appellata, li għas-17‑il tip ta’ prodott inkwistjoni ma ġiex “ikkonstatat twaqqigħ tal-prezzijiet”, minn dan siltet, fil-punt 71, il-prinċipju msemmi li skontu parti tal-prodott simili ma tistax tiġi eskluża mill-eżami tal-effetti fuq il-prezzijiet.
         
      
            132.
         
         
            Mhux, madankollu, konvint li minn dan il-punt tar-rapport tal-korp tal-appell “HP-SSST” jista’ jinsilet prinċipju ta’ natura ġenerali bħal dak preżunt mill-Qorti Ġenerali. Dan il-punt għandu, fil-fatt, jiġi moqri fil-kuntest tal-każ inkwistjoni eżaminat mill-korp tal-appell tal-WTO. Bħalma jirriżulta mill-punt 75 iktar ’il fuq, dan il-każ jirrigwarda sitwazzjoni fejn l-awtoritajiet Ċiniżi naqsu milli janalizzaw, u għalhekk ma kkonstatawx, twaqqigħ tal-prezzijiet għall-prodotti li jinsabu fis-segment relatat mal-Livell A, li fih kien ikkonċentrat il-bejgħ nazzjonali, iżda llimitaw ruħhom li jestendu għal dan is-segment il-konstatazzjonijiet tat-twaqqigħ fir-rigward tas-segmenti tas-suq relatati mal-Livelli B u Ċ, li fihom kienu kkonċentrati l-importazzjonijiet li kienu s-suġġett ta’ dumping.
         
      
            133.
         
         
            Minn dan jirriżulta li f’dan il-punt il-korp tal-appell ried jindika li f’sitwazzjoni pjuttost partikolari ta’ dan it-tip, fejn il-bejgħ domestiku kien ikkonċentrat ħafna f’segment (Livell A) u l-importazzjonijiet ta’ dumping kienu kkonċentrati f’segmenti oħra (Livell B u Ċ), l-awtoritajiet Ċiniżi ma setgħux jillimitaw ruħhom li jestendu l-konstatazzjonijiet relatati mat-twaqqigħ imwettqa għal-Livelli B u Ċ għall-prodotti inklużi fis-segment tal-Livell A.
         
      
            134.
         
         
            Bil-maqlub għal dan il-każ, f’din il-kawża, il-Kummissjoni ma eskludietx “proporzjon tal-produzzjoni interna” mill-konstatazzjoni tat-twaqqigħ tal-prezzijiet għal raġunijiet ta’ opportunità, iżda ma kinitx f’pożizzjoni, kif ammettiet il-Qorti Ġenerali stess, li tikkalkola l-marġni tat-twaqqigħ għal dawn il-prodotti, u dan minħabba l-kampjun u l-metodu ta’ analiżi magħżul b’applikazzjoni tal-marġni ta’ diskrezzjoni tagħha (
                  61
               ).
         
      
            135.
         
         
            Isegwi li, fil-fehma tiegħi, il-punt inkwistjoni tar-rapport tal-korp tal-appell “HP-SSST” ma jistax iservi ta’ bażi ta’ prinċipju ta’ natura ġenerali bħal dak deduċibbli mid-dikjarazzjoni li tinsab fil-punt 71 tas-sentenza appellata li skontha huwa neċessarju li l-Kummissjoni dejjem tieħu inkunsiderazzjoni, fl-analiżi tagħha tat-twaqqigħ tal-prezzijiet u tal-effetti fuq il-prezzijiet, it-tipi kollha ta’ prodotti mibjugħa mill-industrija tal-Unjoni u li jaqgħu fil-kuntest tal-prodott simili kif iddeterminat.
         
      
            136.
         
         
            Hubei Xinyegang issostni, madankollu, li dan il-prinċipju huwa fuq l-istess linja tal-approċċ adottat mill-Qorti tal-Ġustizzja fis-sentenza Changshu City. F’dan ir-rigward jeħtieġ li jitfakkar li f’dik is-sentenza l-Qorti tal-Ġustizzja ddikjarat li fid-dawl tal-formulazzjoni tiegħu, tal-għan tiegħu u tal-kuntest li minnu jifforma parti, l-Artikolu 2(11) tar-Regolament bażiku ma jistax jiġi interpretat bħala li jippermetti l-esklużjoni, mill-kalkolu tal-marġni ta’ dumping, ta’ tranżazzjonijiet tal-esportazzjoni lejn l-Unjoni relatati ma’ ċerti tipi tal-prodott inkunsiderazzjoni u li, għall-kuntrarju, minn din id-dispożizzjoni jirriżulta li l-istituzzjonijiet tal-Unjoni għandhom jieħdu inkunsiderazzjoni l-assjem ta’ dawn it-tranżazzjonijiet għall-finijiet tal-kalkolu (
                  62
               ).
         
      
            137.
         
         
            F’dan ir-rigward, nikkunsidra, madankollu, li l-interpretazzjoni mogħtija mill-Qorti tal-Ġustizzja f’dik is-sentenza tal-Artikolu 2(11) tar-Regolament bażiku għall-kalkolu tal-marġni ta’ dumping ma hijiex neċessarjament trasponibbli, b’mod awtomatiku, għall-eżami tat-twaqqigħ tal-prezzijiet skont l-Artikolu 3(2) u (3) tal-istess regolament. Diġà minn perspettiva letterali jeħtieġ li jiġi indikat li ż-żewġ dispożizzjonijiet huma fformulati b’mod fundamentalment differenti. L-Artikolu 2(11) tar-Regolament bażiku jipprevedi, fil-fatt, espliċitament l-obbligu li jittieħdu inkunsiderazzjoni l-“prezzijiet tat-transazzjonijiet kollha tal-esportazzjoni” (
                  63
               ). Jista’ madankollu jiġi kkunsidrat li sa fejn id-dispożizzjonijiet tal-Artikolu 3(2) u (3) ta’ dan ir-regolament huma fformulati b’mod differenti, dawn ma jimponux neċessarjament li f’din l-analiżi jittieħed inkunsiderazzjoni l-bejgħ kollu tal-prodott simili min-naħa tal-industrija tal-Unjoni.
         
      
            138.
         
         
            Dan, mill-bqija, jidher li jikkorrispondi wkoll għal-loġika differenti li tinsab fil-bażi tal-kalkolu tal-marġni ta’ dumping u tad-determinazzjoni tat-twaqqigħ. Filwaqt li fil-fatt il-kalkolu tal-marġni tad-dumping iseħħ, normalment (
                  64
               ), bit-teħid inkunsiderazzjoni tal-bejgħ domestiku u tal-esportazzjonijiet tal-istess impriża, jiġifieri l-produttur esportatur, id-determinazzjoni tat-twaqqigħ tal-prezzijiet tippreżupponi minflok it-tqabbil bejn il-bejgħ ta’ diversi produtturi (jiġifieri l-importazzjonijiet ta’ dumping tal-produtturi esportaturi u l-bejgħ domestiku tal-industrija tal-Unjoni).
         
      
            139.
         
         
            Mill-analiżi preċedenti jirriżulta li la r-rapport tal-korp tal-appell “HP-SSST”, li fuqu bbażat ruħha l-Qorti Ġenerali, u lanqas is-sentenza Changshu City, invokata minn Hubei Xinyegang, ma jistgħu jservu ta’ bażi għal prinċipju li skontu l-Kummissjoni hija dejjem u f’kull ċirkustanza obbligata li tikkunsidra t-totalità tal-bejgħ tal-produtturi tal-Unjoni tat-tipi kollha ta’ prodotti simili fl-analiżi tat-twaqqigħ tal-prezzijiet u, b’mod ġenerali tal-effetti fuq il-prezzijiet tal-importazzjonijiet ta’ dumping.
         
      
            140.
         
         
            Madankollu, nikkunsidra li xorta huwa neċessarju li jsiru l-kunsiderazzjonijiet segwenti.
         
      
            141.
         
         
            Fl-ewwel lok, kif indikat fil-punti 28u 67 iktar ’il fuq, mill-Artikolu 3(2) tar-Regolament bażiku jirriżulta li l-Kummissjoni hija obbligata twettaq eżami oġġettiv tal-effetti tal-importazzjonijiet fuq il-prezzijiet tal-prodotti simili fis-suq tal-Unjoni. Għalhekk ma jistax jiġi eskluż li, f’ċirkustanzi speċifiċi, sabiex tiġi żgurata l-oġġettività ta’ dan l-eżami, ikun effettivament neċessarju li tittieħed inkunsiderazzjoni t-totalità tal-bejgħ tal-prodotti tal-industrija tal-Unjoni.
         
      
            142.
         
         
            Fit-tieni lok, kif jista’ jiġi dedott mill-formulazzjoni nnifisha tal-Artikolu 3(2) u (3) tar-Regolament bażiku l-analiżi inkwistjoni tippreżupponi l-eżami tal-effetti tal-importazzjonijiet fuq il-prezzijiet tal-prodotti simili fis-suq tal-Unjoni. F’din il-kawża, kif indikat fil-punt 35 iktar ’il fuq, ma huwiex ikkontestat li dan l-eżami twettaq b’riferiment għall-importazzjonijiet kollha tal-prodott inkwistjoni mwettqa mill-esportaturi Ċiniżi suġġetti tal-kampjun.
         
      
            143.
         
         
            Fit-tielet lok, kif imfakkar fil-punti 28 u 29 iktar ’il fuq, l-Artikolu 3 tar-Regolament bażiku ma jipprevedix metodu speċifiku ta’ analiżi għad-determinazzjoni la tal-eżistenza ta’ dannu u lanqas, b’mod iktar partikolari, ta’ twaqqigħ tal-prezzijiet u, f’dan ir-rigward, l-istituzzjonijiet tal-Unjoni jgawdu setgħa diskrezzjonali wiesgħa fid-dawl tal-kumplessità tas-sitwazzjonijiet ekonomiċi u politiċi li għandhom jeżaminaw. F’dan il-kuntest, sa fejn hija żgurata l-oġġettività tal-eżami, huma dawn l-istituzzjonijiet li għandhom jagħżlu l-metodu ta’ analiżi li jikkunsidraw l-iktar xieraq, skont l-ispeċifiċità tal-investigazzjoni inkwistjoni, sabiex jiddeterminaw l-effetti fuq il-prezzijiet.
         
      
            144.
         
         
            Fir-raba’ lok, f’din il-kawża, minn naħa, mir-regolament kontenzjuż jirriżulta li l-Kummissjoni għażlet li tuża t-teħid ta’ kampjuni skont l-Artikolu 17 tar-Regolament bażiku (
                  65
               ) kemm fir-rigward tal-produtturi Ċiniżi li jesportaw, kif ukoll fir-rigward tal-produtturi tal-Unjoni. Dan it-teħid ta’ kampjuni, li fir-rigward tiegħu l-ġurisprudenza rrikonoxxiet ċertu marġni ta’ diskrezzjoni (
                  66
               ), ma ġiex ikkontestat f’din il-kawża.
         
      
            145.
         
         
            Min-naħa l-oħra, kif diġà indikat fil-punti 33, 34 u 90 et seq. iktar ’il fuq, f’din il-kawża l-Kummissjoni għażlet li tuża, fl-applikazzjoni tal-imsemmi marġni ta’ diskrezzjoni, il-metodu NKP sabiex tiddetermina t-twaqqigħ tal-prezzijiet. Dan il-metodu, li lanqas ma ġie kkontestat, kien fost affarijiet oħra intiż li jiżgura li l-prezzijiet tal-prodotti li joriġinaw minn impriżi diversi jkunu komparabbli u li kellhom jiġu mqabbla. Sabiex tiġi żgurata din il-komparabbiltà, id-determinazzjoni tad-diversi NKP ġiet ibbażata, kif diġà indikat, fuq il-karatteristiċi fiżiċi u tekniċi tal-prodotti. Madankollu, kif jindikaw ġustament ArcelorMittal et, l-użu ta’ din is-sistema jippreżupponi kompromess bejn, minn naħa, il-ħtieġa li tiġi żgurata l-kompatibbiltà msemmija iktar ’il fuq tal-prezzijiet u, min-naħa l-oħra, il-ħtieġa li jiġi żgurat li jkun possibbli t-tqabbil tal-ikbar numru possibbli ta’ importazzjonijiet u ta’ bejgħ domestiku, sabiex jinkiseb l-iktar riżultat rappreżentattiv possibbli. Minn din il-perspettiva, iktar ma jkun iddettaljat in-NKP, iktar ikunu komparabbli l-prodotti importati u dawk domestiċi inklużi fin-NKP. Madankollu, fl-istess ħin, iktar ma jkun iddettaljat in-NKP ikbar ikun ir-riskju li ċerti prodotti (NKP) ma jkollhomx ekwivalenti u li għalhekk dawn ma jkunux jistgħu jittieħdu inkunsiderazzjoni fl-analiżi. F’din il-kawża huwa stabbilit li l-użu tal-metodu NKP ikkonċepit mill-Kummissjoni ppermetta livell pjuttost għoli ta’ komparabbiltà, peress li ġew imqabbla 100 % tal-importazzjonijiet ta’ dumping ma’ 92 % tal-bejgħ domestiku tal-impriżi suġġetti tal-kampjun. Kif diġà indikat dan il-metodu ma ġiex ikkontestat.
         
      
            146.
         
         
            Huwa fid-dawl ta’ dawn il-kunsiderazzjonijiet li jeħtieġ li jiġi analizzat l-iżball ikkritikat mill-Qorti Ġenerali fil-konfront tal-Kummissjoni.
         
      
      
         c)
       
         Fuq l-iżball li għalih il-Qorti Ġenerali kkritikat lill-Kummissjoni
      
   
   
            147.
         
         
            Mill-punt 76 tas-sentenza appellata jirriżulta li l-Qorti Ġenerali kkritikat lill-Kummissjoni talli, fil-kuntest tal-eżami tat-twaqqigħ tal-prezzijiet u tal-effett tal-importazzjonijiet ta’ dumping fuq il-prezzijiet tal-prodotti simili fis-suq tal-Unjoni, ma ħaditx inkunsiderazzjoni l-informazzjoni rilevanti kollha fil-każ.
         
      
            148.
         
         
            Mill-punti 73 u 74 tas-sentenza appellata, imfakkra fil-punti 113u 127 iktar ’il fuq, jista’ jiġi dedott li, fir-rigward tat-tieni kritika, l-informazzjoni rilevanti li l-Kummissjoni b’mod żbaljat ma ħaditx inkunsiderazzjoni, kienet l-informazzjoni rigward l-impatt li l-prezzijiet tal-bejgħ tas-17‑il tip ta’ prodott, li għalihom ma kienx possibbli li jiġi kkonstatat twaqqigħ tal-prezzijiet, seta’ jkollhom fuq it-twaqqigħ tal-prezzijiet tal-bejgħ tal-produtturi tal-Unjoni suġġetti tal-kampjun relatat mal-prodott simili, ikkunsidrat fit-totalità tiegħu. Kif indikat fil-punt 128 iktar ’il fuq, il-Qorti Ġenerali fundamentalment ikkritikat lill-Kummissjoni talli ma ħaditx inkunsiderazzjoni fl-analiżi tat-twaqqigħ tal-prezzijiet u tal-effetti fuq il-prezzijiet il-kontribut potenzjali li l-bejgħ ta’ dawn is-17‑il tip ta’ prodott seta’ jkollu fuq ix-xejra tal-prezzijiet tal-produtturi tal-Unjoni rigward il-prodott simili kkunsidrat fit-totalità tiegħu.
         
      
            149.
         
         
            Madankollu, nindika f’dan ir-rigward, minn naħa, li, kif osservat fil-punt 142 iktar ’il fuq, mill-formulazzjoni tal-Artikolu 3(2) u (3) tar-Regolament bażiku jirriżulta b’mod espliċitu li l-analiżi tal-effetti fuq il-prezzijiet tirrigwarda l-effetti tal-importazzjonijiet ta’ dumping fuq il-prezzijiet tal-prodott simili fis-suq tal-Unjoni u mhux l-effett tal-prezzijiet ta’ parti tal-prodotti simili. F’din il-kawża, madankollu, il-Qorti Ġenerali kkritikat lill-Kummissjoni għal ksur ta’ dawn id-dispożizzjonijiet peress li ma ħaditx inkunsiderazzjoni l-effetti tal-importazzjonijiet (li 100 % tagħhom kienu ġew ikkunsidrati fl-analiżi), iżda l-effetti tal-bejgħ ta’ 17‑il tip ta’ prodott tal-produtturi tal-Unjoni.
         
      
            150.
         
         
            Min-naħa l-oħra, din il-kritika tirrigwarda l-allegat nuqqas ta’ verifika ta’ jekk it-tnaqqis tal-prezzijiet tal-prodott simili kkunsidrat fit-totalità tiegħu kienx ir-riżultat b’mod “mhux negliġibbli” tat-tnaqqis tal-prezzijiet tas-17‑il tip ta’ prodott inkwistjoni. Dan ifisser li l-Kummissjoni kellha tivverifika jekk il-prezzijiet ta’ dawn is-17‑il tip ta’ prodott ikkontribwixxewx b’mod sproporzjonat, għat-tnaqqis tal-prezzijiet tal-prodott simili kkunsidrat fit-totalità tiegħu, fir-rigward tal-konsegwenzi, fuq il-prodott simili hekk ikkunsidrat, riżultanti mit-tnaqqis tal-prezzijiet tad‑49 tip ieħor ta’ prodott li għalihom ġie kkonstatat it-twaqqigħ.
         
      
            151.
         
         
            Madankollu, kif indikat ġustament minn ArcelorMittal et, dan it-tnaqqis sproporzjonat tas‑17‑il tip ta’ prodott inkwistjoni, seta’ seħħ biss għal żewġ raġunijiet: jew bħala konsegwenza ta’ impatt sproporzjonat fuq dawn il-prodotti tal-importazzjonijiet li kienu s-suġġett ta’ dumping, jew inkella minħabba l-effetti ta’ fatturi oħra, interni jew esterni, diversi mill-imsemmija importazzjonijiet. F’dan il-kuntest, madankollu, waħda jew l-oħra. Fl-ewwel każ, dan it-tnaqqis sproporzjonat ifisser li l-effetti tal-importazzjonijiet ta’ dumping fuq il-prezzijiet ta’ dawn is-17‑il tip ta’ prodott kien saħansitra ikbar meta mqabbla ma’ dawk iddeterminati mill-Kummissjoni għat-tipi l-oħra ta’ prodotti li għalihom ġie kkonstatat it-twaqqigħ. F’dan il-każ, madankollu, il-konklużjoni dwar l-eżistenza ta’ effetti dannużi fuq il-prezzijiet tal-prodott simili minħabba l-importazzjonijiet fis-suq tal-Unjoni ma tistax, ċertament, tiġi kkontestata bħala żbaljata. Fit-tieni każ, it-tnaqqis sproporzjonat tal-prezzijiet ta’ dawn il-prodotti huwa minflok riżultat tal-effett ta’ “fatturi oħra [diversi mill-importazzjonijiet] li fl-istess ħin ikkawżaw dannu għall-industrija tal-Unjoni”. Madankollu, kif sostnut mill-Kummissjoni, l-eżami ta’ dawn il-fatturi l-oħra jaqa’ fl-analiżi tan-“nuqqas ta’ imputazzjoni” skont l-Artikolu 3(7) tar-Regolament bażiku li l-ksur tiegħu ma ġiex invokat minn Hubei Xinyegang u ma jistax għalhekk jiġġustifika li r-rikors tagħha jintlaqa’ (
                  67
               ).
         
      
            152.
         
         
            Rigward dawn is-17‑il tip ta’ prodott għadni rrid nindika li, fil-fehma tiegħi, hija żbaljata l-konklużjoni li tasal għaliha l-Qorti Ġenerali fit-tmiem tal-punt 71 tas-sentenza appellata – fuq il-bażi tal-konstatazzjoni inkluża fil-punt 70 tas-sentenza appellata – li skontha s-17‑il tip ta’ prodott inkwistjoni ma kienu suġġetti għal ebda twaqqigħ tal-prezzijiet. Fil-fatt, huwa minħabba t-teħid ta’ kampjuni u l-għażla tal-metodu NKP, li, kif mill-bqija huwa indikat mill-Qorti Ġenerali nnifisha fil-punt 69 tas-sentenza appellata, ma kienx possibbli li jiġi kkalkolat marġni ta’ twaqqigħ għal dawn it-tipi ta’ prodotti (
                  68
               ). Dan ma jfissirx però li dawn is-17‑il tip ta’ prodott ma kinux suġġetti għat-twaqqigħ huma stess. Fil-fatt, ma huwiex eskluż li esportaturi Ċiniżi oħra, li ma kinux inklużi fil-kampjun, importaw dawn is-17‑il tip ta’ prodott bi prezzijiet sinjifikattivament inferjuri meta mqabbla ma’ dawk tal-produtturi tal-Unjoni (
                  69
               ). Huwa biss minħabba l-għażla tal-metodu applikat mill-Kummissjoni fil-kuntest tal-marġni ta’ diskrezzjoni tagħha, għażla li barra minn hekk ma ġietx ikkontestata, li din il-konstatazzjoni ma kinitx possibbli.
         
      
            153.
         
         
            Minn dan li jippreċedi jirriżulta li anki l-analiżi tal-Qorti Ġenerali inkluża fil-punti 68 sa 76 tas-sentenza appellata hija, fil-fehma tiegħi, affettwata minn żbalji ta’ liġi u li, għalhekk, il-Qorti Ġenerali bbażat anki din il-parti tas-sentenza fuq interpretazzjoni żbaljata tal-Artikolu 3(2) u (3) tar-Regolament bażiku.
         
      
      D. Fuq is-sitt aggravju dwar determinazzjoni żbaljata tal-intensità tal-istħarriġ ġudizzjarju
   
   
      
         1.
       
         L-argumenti tal-partijiet
      
   
   
            154.
         
         
            Is-sitt aggravju sostnut mill-Kummissjoni, sostnuta minn ArcelorMittal et, jinqasam fi tliet partijiet. Fl-ewwel parti, il-Kummissjoni tikkritika lill-Qorti Ġenerali talli ddeċidiet ultra petita, billi kklassifikat mill-ġdid l-ewwel u t-tieni motiv tar-rikors fl-ewwel istanza, u għalhekk wessgħet il-portata tal-kontroversja lil hinn mil-limiti dojoq stabbiliti mir-rikors innifsu. Hubei Xinyegang fil-fatt ma kkontestatx id-determinazzjoni tal-fatti, iżda billi kkontestat il-mod li bih il-Kummissjoni eżerċitat is-setgħa diskrezzjonali tagħha, ikkontestat l-evalwazzjoni tal-fatti.
         
      
            155.
         
         
            Fit-tieni parti l-Kummissjoni ssostni li, fil-punti 34, 35 u 45 tas-sentenza appellata, il-Qorti Ġenerali identifikat b’mod żbaljat l-intensità tal-istħarriġ ġudizzjarju li kellha teżerċita. Fis-sentenza appellata hija bbażat ruħha fuq interpretazzjoni estensiva tal-kunċett ta’ “determinazzjoni tal-fatti” li ma għandux bażi fil-ġurisprudenza u ma huwiex kompatibbli mal-intensità tal-istħarriġ ġudizzjarju rrikonoxxuta mill-ġurisprudenza stabbilita. Il-Qorti Ġenerali applikat stħarriġ ġudizzjarju sħiħ, fejn minflok kien applikabbli l-kriterju tal-iżball manifest.
         
      
            156.
         
         
            Fit-tielet parti, il-Kummissjoni ssostni li l-Qorti Ġenerali wettqet żball fil-klassifikazzjoni ġuridika tal-fatti. Anki jekk l-intensità tal-istħarriġ ġudizzjarju identifikata minnha kienet xierqa, quod non, il-Kummissjoni kienet konformi ma’ dan sa fejn hija ġabret, matul l-investigazzjoni, l-informazzjoni kollha neċessarja sabiex tipproċedi għal analiżi skont is-segment tas-suq u sabiex tevalwa s-17‑il NKP ikkontestat.
         
      
            157.
         
         
            Dwar l-ewwel parti, Hubei Xinyegang issostni li s-sempliċi qari tar-rikors tal-ewwel grad jipprova li l-Qorti Ġenerali ma kklassifikatx mill-ġdid il-motivi ppreżentati minnha, iżda sempliċement laqgħethom. Dwar l-ewwel parti, hija ssostni li l-Qorti Ġenerali applikat b’mod korrett l-istħarriġ ġudizzjarju, skont il-ġurisprudenza tal-Qorti tal-Ġustizzja. Dwar it-tielet parti, hija ssostni li, anki jekk huwa minnu li l-Kummissjoni ġabret l-informazzjoni kollha neċessarja għall-analiżi, dan la jirriżulta mir-regolament kontenzjuż, u lanqas mill-elementi prodotti quddiem il-Qorti Ġenerali.
         
      
      
         2.
       
         L-analiżi
      
   
   
            158.
         
         
            Fir-rigward, qabelxejn, tal-ewwel parti ta’ dan l-aggravju, naqbel ma’ Hubei Xinyegang li l-qari tar-rikors tal-ewwel istanza jipprova li, fis-sentenza appellata, il-Qorti Ġenerali effettivament laqgħet il-motivi relatati mal-ksur tal-Artikolu 3(2), (3) u (6) tar-Regolament bażiku sostnuti minnha, mingħajr ma kklassifikathom mill-ġdid. Għalhekk l-ewwel parti ta’ dan l-aggravju għandu, fil-fehma tiegħi, jiġi miċħud.
         
      
            159.
         
         
            Dan ma jfissirx, madankollu, li għalhekk il-Qorti Ġenerali ma setgħetx, kif sostnut mill-Kummissjoni fil-kuntest tat-tieni parti, tapplika intensità ta’ stħarriġ ġudizzjarju żbaljata.
         
      
            160.
         
         
            F’dan ir-rigward, għandu jitfakkar li, li skont ġurisprudenza stabbilita, id-determinazzjoni tal-eżistenza ta’ dannu kkawżat lill-industrija tal-Unjoni tippreżupponi l-evalwazzjoni ta’ sitwazzjonijiet ekonomiċi kumplessi u li l-istħarriġ ġudizzjarju ta’ tali evalwazzjoni għandu għalhekk ikun limitat għall-verifika tal-osservanza tar-regoli tal-proċedura, tal-eżattezza materjali tal-fatti kkunsidrati, tal-assenza ta’ żball manifest ta’ evalwazzjoni ta’ dawn il-fatti jew tal-assenza ta’ użu ħażin ta’ poter. Dan huwa, b’mod partikolari, il-każ f’dak li jikkonċerna d-determinazzjoni tal-fatturi li jikkawżaw dannu lill-industrija tal-Unjoni fil-kuntest ta’ investigazzjoni antidumping (
                  70
               ).
         
      
            161.
         
         
            F’dan ir-rigward, il-Qorti tal-Ġustizzja ddeċidiet ukoll li l-istħarriġ, mill-Qorti Ġenerali, tal-provi li fuqhom l-istituzzjonijiet tal-Unjoni jibbażaw il-konstatazzjonijiet tagħhom ma jikkostitwixxix evalwazzjoni ġdida tal-fatti li tissostitwixxi dik ta’ dawn l-istituzzjonijiet. Dan l-istħarriġ ma jaffettwax is-setgħa diskrezzjonali wiesgħa ta’ dawn l-istituzzjonijiet fil-qasam tal-politika kummerċjali, iżda jillimita ruħu li josserva jekk dawn il-provi humiex ta’ natura li jsostnu l-konklużjonijiet misluta mill-istituzzjonijiet. Għaldaqstant, il-Qorti Ġenerali għandha mhux biss tivverifika l-eżattezza materjali tal-provi invokati, l-affidabbiltà tagħhom u l-koerenza tagħhom, iżda wkoll tistħarreġ jekk dawn il-provi jikkostitwixxux id-data rilevanti kollha li għandha tittieħed inkunsiderazzjoni sabiex tiġi evalwata sitwazzjoni kumplessa u jekk dawn humiex ta’ natura li jkunu ta’ bażi għall-konklużjonijiet misluta minnhom (
                  71
               ).
         
      
            162.
         
         
            Barra minn hekk, fil-kuntest tal-istħarriġ tal-legalità, skont l-Artikolu 263 TFUE, il-qorti tal-Unjoni ma tista’, f’ebda każ, tissostitwixxi l-motivazzjoni tal-awtur tal-att ikkontestat bil-motivazzjoni tagħha stess (
                  72
               ).
         
      
            163.
         
         
            F’din il-kawża nindika, fl-ewwel lok, li fil-punt 34 tas-sentenza appellata, il-Qorti Ġenerali għamlet riferiment għal formulazzjoni inkluża fil-ġurisprudenza stabbilita tagħha (
                  73
               ) li tistabbilixxi, essenzjalment, il-prinċipji espressi fil-ġurisprudenza tal-Qorti tal-Ġustizzja msemmija fil-punti 160u 161 iktar ’il fuq. Din il-formulazzjoni tinkludi, però, frażi li ma tinsabx fil-ġurisprudenza msemmija tal-Qorti tal-Ġustizzja jiġifieri dik li skontha “[d]an l-istħarriġ ġudizzjarju limitat ma jimplikax li l-qorti tal-Unjoni tastjeni milli tistħarreġ l-interpretazzjoni, mill-istituzzjonijiet, ta’ data ta’ natura ekonomika”. Din is-sentenza jidher li ġiet mibdula b’mod ċar mill-ġurisprudenza dwar il-portata tal-istħarriġ ġudizzjarju fil-qasam tal-kompetizzjoni (
                  74
               ). Madankollu, ma naħsibx li d-determinazzjoni tal-portata tal-istħarriġ ġudizzjarju mwettqa mill-Qorti tal-Ġustizzja fil-qasam tal-kompetizzjoni hija awtomatikament trasponibbli fil-qasam tal-antidumping. Iż-żewġ oqsma, minkejja li huma t-tnejn ta’ natura ekonomika, billi t-tnejn jirrigwardaw l-aġir ta’ impriżi u t-tnejn jinsabu f’kuntesti ta’ kompetenza esklużiva tal-Unjoni, jippreżentaw madankollu elementi ta’ diversità kbira. B’mod partikolari, minn naħa, l-istituzzjonijiet għandhom setgħat ta’ investigazzjoni tabilħaqq diversi fiż-żewġ oqsma u fil-qasam tal-antidumping, diversament mis-settur tal-kompetizzjoni, ir-Regolament bażiku ma jagħti lill-Kummissjoni ebda setgħa ta’ investigazzjoni li tippermettilha ġġiegħel kumpanniji jipparteċipaw fl-investigazzjoni jew jagħtu xi informazzjoni (
                  75
               ). Min-naħa l-oħra, il-marġni ta’ diskrezzjoni rrikonoxxut lill-istituzzjonijiet fil-qasam tal-antidumping għandu jkun, bħala prinċipju, iktar wiesa’ peress li, kif jista’ jiġi preżunt espliċitament mill-ġurisprudenza, dan jirriżulta mill-ħtieġa li tiġi kkunsidrata l-kumplessità mhux biss tas-sitwazzjonijiet ekonomiċi, bħal fil-qasam tal-kompetizzjoni, iżda anki ta’ dawk politiċi (
                  76
               ).
         
      
            164.
         
         
            Fit-tieni lok, jeħtieġ li jitfakkar li, kif indikat mill-Qorti Ġenerali u mfakkar fil-punt 28 iktar ’il fuq, l-Artikolu 3 tar-Regolament bażiku ma jipprevedix metodu speċifiku ta’ analiżi għad-determinazzjoni tal-eżistenza ta’ dannu u lanqas, b’mod iktar partikolari, tal-eżistenza ta’ twaqqigħ tal-prezzijiet. Fl-assenza ta’ previżjoni ta’ metodu preċiż għat-twettiq ta’ din l-analiżi, li timplika l-evalwazzjoni ta’ sitwazzjonijiet ekonomiċi kumplessi, il-Kummissjoni għandha iktar u iktar marġni ta’ diskrezzjoni.
         
      
            165.
         
         
            F’dan il-kuntest huwa xieraq, fil-fehma tiegħi, li jiġi enfasizzat li minkejja li kif jirriżulta mill-ġurisprudenza tal-Qorti tal-Ġustizzja msemmija fil-punt 161 iktar ’il fuq, il-Qorti Ġenerali hija obbligata tikkonstata jekk il-provi għad-dispożizzjoni tal-Kummissjoni jikkostitwixxu t-totalità tal-informazzjoni rilevanti li għandha tittieħed inkunsiderazzjoni għall-evalwazzjoni ta’ sitwazzjoni kumplessa, xorta jibqa’ l-fatt li f’din l-evalwazzjoni l-Qorti tal-Ġustizzja ma tistax tasal sabiex taqbeż il-marġni tal-istħarriġ ġudizzjarju limitat, billi tasal sabiex tissostitwixxi l-evalwazzjoni tal-Kummissjoni bl-evalwazzjoni tagħha. Il-konstatazzjoni li l-Kummissjoni ma kellhiex it-totalità tal-informazzjoni rilevanti għandha twassal għall-konklużjoni li, minħabba f’hekk, din l-istituzzjoni wettqet żball manifest ta’ evalwazzjoni. Fi kliem ieħor, il-ġurisprudenza msemmija fil-punt 161 iktar ’il fuq għandha tiġi moqrija fid-dawl ta’ dik imsemmija fil-punt 160. Minn dan jirriżulta li sabiex jiġi annullat regolament bħal dak kontenzjuż f’din il-kawża, il-qorti tal-Unjoni għandha tikkonstata li l-eventwali insuffiċjenza tal-informazzjoni rilevanti għall-evalwazzjoni ta’ sitwazzjoni ekonomika kumplessa wassal sabiex il-Kummissjoni twettaq żball manifest ta’ evalwazzjoni.
         
      
            166.
         
         
            Fit-tielet lok, u fir-rigward tal-kunsiderazzjonijiet preċedenti, nikkunsidra li jeħtieġ li jingħataw xi kjarifiki dwar il-portata tal-imsemmi marġni ta’ diskrezzjoni rrikonoxxut lill-istituzzjonijiet. Fil-fatt, il-linja li tissepara l-konstatazzjoni tas-suffiċjenza tal-informazzjoni rilevanti għall-evalwazzjoni ta’ sitwazzjoni ekonomika kumplessa, mill-kontestazzjoni tal-metodu tal-analiżi użat, hija pjuttost irqiqa.
         
      
            167.
         
         
            F’dan ir-rigward nikkunsidra li f’sitwazzjoni bħal dik inkwistjoni fil-kawża preżenti, dan il-marġni ta’ diskrezzjoni jiġi estiż, almenu, għad-deċiżjonijiet relatati mal-għażla tal-metodu tal-analiżi, għall-informazzjoni u għall-provi li għandhom jinġabru, għall-modalitajiet ta’ kalkolu li għandhom jintużaw għad-determinazzjoni tal-marġni tat-twaqqigħ, kif ukoll għall-interpretazzjoni u għall-evalwazzjoni tal-informazzjoni miġbura. Dwar dawn il-kwistjonijiet kollha, għandu japplika l-istandard tal-iżball manifest u l-istħarriġ ġudizzjarju li għandu jiġi eżerċitat mill-qorti tal-Unjoni huwa llimitat.
         
      
            168.
         
         
            Fl-analiżi ta’ din il-kawża fid-dawl tal-kunsiderazzjonijiet preċedenti, mill-punti 59 u 60 iktar ’il fuq jirriżulta li l-ewwel kritika tal-Qorti Ġenerali lill-Kummissjoni tikkonsisti, minn naħa fin-nuqqas ta’ teħid inkunsiderazzjoni, minkejja l-użu tal-metodu NKP, tas-segmentazzjoni tas-suq fl-analiżi tat-twaqqigħ tal-prezzijiet u b’mod iktar ġenerali tal-effetti fuq il-prezzijiet u, min-naħa l-oħra, fin-nuqqas ta’ suppliment għall-analiżi intiż sabiex jiġi vverifikat jekk it-tnaqqis fil-prezzijiet tal-prodott simili tal-industrija tal-Unjoni, ikkunsidrat fit-totalità tiegħu, kienx jirriżulta mid-dinamiċi li seħħew f’segment tas-suq fejn l-importazzjonijiet ta’ dumping ma kellhomx effett sostanzjali minħabba l-volum mhux rilevanti tagħhom jew minħabba livell ta’ twaqqigħ mhux sinjifikattiv.
         
      
            169.
         
         
            Mill-punt 128 iktar ’il fuq jirriżulta li fil-kuntest tat-tieni kritika l-Qorti Ġenerali kkritikat lill-Kummissjoni talli ma ħaditx inkunsiderazzjoni, fl-analiżi tagħha, tal-kontribuzzjoni li l-prezzijiet tas-17‑il tip ta’ prodott, li għalihom ma kienx possibbli li jiġi kkonstatat twaqqigħ, seta’ possibbilment kellhom fuq ix-xejra tal-prezzijiet tal-produtturi tal-Unjoni li kienet ġiet ikkalkolata b’riferiment għall-prodott simili kkunsidrat fit-totalità tiegħu.
         
      
            170.
         
         
            Huwa minħabba dawn iż-żewġ allegati żbalji li l-Qorti Ġenerali kkonkludiet, fil-punt 76 tas-sentenza appellata, li l-Kummissjoni ma ħaditx inkunsiderazzjoni l-informazzjoni rilevanti kollha ta’ din il-kawża.
         
      
            171.
         
         
            F’dan ir-rigward nindika, minn naħa, li din il-kritika turi livell ta’ intervent, mill-Qorti Ġenerali, pjuttost elevat fl-analiżi tat-twaqqigħ tal-prezzijiet imwettqa mill-Kummissjoni, li, fil-fehma tiegħi, huwa diffiċli li jiġi rrikonċiljat mal-intensità limitata tal-istħarriġ ġudizzjarju prevista mill-ġurisprudenza msemmija fil-punt 160 iktar ’il fuq. F’dan ir-rigward nindika, fost affarijiet oħra, li kif jirriżulta mit-titolu tat-taqsima tas-sentenza appellata li tibda fil-punt 53, it-tieni parti tal-ewwel motiv sostnut fl-ewwel istanza minn Hubei Xinyegang u milqugħ mill-Qorti Ġenerali kien intiż li jikkontesta l-metodu użat mill-Kummissjoni għall-eżami tagħha tat-twaqqigħ tal-prezzijiet, xi ħaġa li, kif indikat fil-punt 167 iktar ’il fuq taqa’, fil-fehma tiegħi, bla dubju fil-kuntest wiesa’ tal-marġni ta’ diskrezzjoni rrikonoxxut lill-Kummissjoni f’dan il-qasam.
         
      
            172.
         
         
            Min-naħa l-oħra, nindika li l-Qorti Ġenerali bl-ebda mod ma kkonstatat li l-allegat nuqqas li tittieħed inkunsiderazzjoni l-informazzjoni kollha rilevanti tal-każ implika żball manifest tal-Kummissjoni. Minn dan isegwi, fil-fehma tiegħi, li l-Qorti Ġenerali ma applikatx il-livell meħtieġ mill-ġurisprudenza sabiex teżerċita l-istħarriġ ġudizzjarju f’kawża bħal dik preżenti.
         
      
            173.
         
         
            Fid-dawl tal-kunsiderazzjonijiet kollha preċedenti nikkunsidra li anki s-sitt aggravju għandu jiġi milqugħ.
         
      
      E. Konklużjoni dwar l-appell
   
   
            174.
         
         
            Mill-punti 109, 110, 153 u 173 iktar ’il fuq jirriżulta, fil-fehma tiegħi, li kemm il-parti tas-sentenza relatata mal-ewwel kritika magħmula mill-Qorti Ġenerali (punti 59 sa 67 u punti 77 sa 79), kif ukoll il-parti tas-sentenza appellata relatata mat-tieni kritika (punti 68 sa 76) huma affettwati minn żbalji ta’ liġi. Minn dan isegwi li s-sentenza appellata għandha tiġi annullata fir-rigward tal-analiżi mwettqa mill-Qorti Ġenerali rigward l-ewwel motiv sostnut fl-ewwel istanza minn Hubey Xinyegang.
         
      
            175.
         
         
            Sa fejn, kif jirriżulta mill-punt 88 tas-sentenza appellata, il-Qorti Ġenerali bbażat il-fatt li laqgħet it-tieni motiv sostnut fl-ewwel istanza minn Hubey Xinyegang esklużivament fuq l-istess konstatazzjonijiet imwettqa fil-kuntest tal-analiżi tal-ewwel motiv, jeħtieġ, kif sostnut mill-Kummissjoni, li bl-istess mod tiġi annullata l-parti tas-sentenza appellata relatata mal-analiżi tat-tieni motiv (punti 82 sa 89) u għalhekk li s-sentenza appellata tiġi annullata fit-totalità tagħha.
         
      
      VI. Fuq ir-rikors quddiem il-Qorti Ġenerali
   
   
            176.
         
         
            Skont l-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, fil-każ ta’ annullament tad-deċiżjoni tal-Qorti Ġenerali, il-Qorti tal-Ġustizzja tista’ hija stess tiddeċiedi definittivament il-kawża, meta din tkun fi stat li tiġi deċiża.
         
      
            177.
         
         
            Nikkunsidra li dan huwa l-każ għal dak li jirrigwarda l-ewwel u t-tieni motiv sostnuti minn Hubei Xinyegang quddiem il-Qorti Ġenerali u inklużi fil-punti 24, 25 u 82 tas-sentenza appellata. Fil-fatt, mill-kunsiderazzjonijiet kollha preċedenti jirriżulta li, kuntrarjament għal dak li kkonstatat il-Qorti Ġenerali, l-argumenti sostnuti minn Hubei Xinyegang fil-kuntest ta’ dawn l-ewwel motivi ma jippruvaw ebda żball manifest tal-Kummissjoni fl-analiżi tat-twaqqigħ tal-prezzijiet u tal-effetti tal-importazzjonijiet ta’ dumping fuq il-prezzijiet tal-prodotti simili fis-suq tal-Unjoni.
         
      
            178.
         
         
            Nikkunsidra, pjuttost, li l-istat tal-atti ma jippermettix li l-Qorti tal-Ġustizzja tiddeċiedi dwar it-tieni u r-raba’ motiv li ma ġewx analizzati mill-Qorti Ġenerali fis-sentenza appellata u li għalihom ma jistax jiġi eskluż li tkun neċessarja istruttorja addizzjonali. F’dawn il-kundizzjonijiet nikkunsidra li l-kawża għandha tintbagħat lura lill-Qorti Ġenerali sabiex din tkun tista’ tiddeċiedi dwar il-motivi li fadal.
         
      
      VII. Fuq l-ispejjeż
   
   
            179.
         
         
            Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ikun fondat u l-Qorti tal-Ġustizzja tiddeċiedi l-kawża hija stess, hija għandha tiddeċiedi dwar l-ispejjeż. Peress li dan ma huwiex il-każ f’din il-kawża, l-ispejjeż huma rriżervati.
         
      
      VIII. Konklużjoni
   
   
            180.
         
         
            Fid-dawl tal-kunsiderazzjonijiet preċedenti, nissuġġerixxi li l-Qorti tal-Ġustizzja tiddeċiedi kif ġej:
            
                     –
                  
                  
                     is-sentenza tal-Qorti Ġenerali tal-Unjoni Ewropea tal‑24 ta’ Settembru 2019, Hubei Xinyegang Special Tube vs Il‑Kummissjoni (T‑500/17, mhux ippubblikata, EU:T:2019:691) hija annullata;
                  
               
                     –
                  
                  
                     l-ewwel u t-tieni motivi mqajjma minn Hubei Xinyegang Special Tube fl-ewwel istanza huma miċħuda;
                  
               
                     –
                  
                  
                     il-kawża hija mibgħuta lura quddiem il-Qorti Ġenerali sabiex din tiddeċiedi dwar il-motivi li fadal;
                  
               
                     –
                  
                  
                     l-ispejjeż huma rriżervati.
                  
               
      (
         1
      )	Lingwa oriġinali: it-Taljan.
   (
         2
      )	T‑500/17, mhux ippubblikata, EU:T:2019:691.
   (
         3
      )	Regolament ta’ Implimentazzjoni tal-Kummissjoni (UE) 2017/804 tal‑11 ta’ Mejju 2017 li jimponi dazju antidumping provviżorju fuq l-importazzjonijiet ta’ ċerti pajpijiet u tubi tal-ħadid mingħajr ġonġituri (ħlief tal-ħadid fondut) jew tal-azzar (ħlief tal-azzar inossidabbli), ta’ sezzjoni trasversali tonda, ta’ dijametru estern li jaqbeż l‑406,4 mm, li joriġinaw mir-Repubblika tal-Poplu taċ-Ċina (ĠU 2017, L 121, p. 3).
   (
         4
      )	ĠU 2016, L 176, p. 21.
   (
         5
      )	ĠU 2016, L 305, p. 1.
   (
         6
      )	ĠU Edizzjoni Speċjali bil-Malti, Kapitolu 11, Vol. 21, p. 91.
   (
         7
      )	Ara l-punti minn 48 sa 52 tas-sentenza appellata.
   (
         8
      )	Ara l-punti minn 59 sa 67 tas-sentenza appellata.
   (
         9
      )	Ara l-punti minn 82 sa 89 tas-sentenza appellata.
   (
         10
      )	Ara, b’mod partikolari, il-punt 88 tas-sentenza appellata.
   (
         11
      )	Digriet tal‑24 ta’ Jannar 2018, tal-President tas-Sitt Awla tal-Qorti Ġenerali. Ara l-punt 12 tas-sentenza appellata.
   (
         12
      )	Ara l-punti minn 59 sa 67 u minn 77 sa 79 tas-sentenza appellata
   (
         13
      )	Ara l-punti minn 68 sa 76 tas-sentenza appellata.
   (
         14
      )	Jirriżulta, fil-fatt, mill-Artikolu 1(1) tar-Regolament bażiku, li dazju antidumping jista’ jiġi impost fuq prodott suġġett għad-dumping biss jekk it-tqegħid ta’ tali prodott f’ċirkulazzjoni libera jikkawża dannu.
   (
         15
      )	Ara l-punti 30 u 54 tas-sentenza appellata.
   (
         16
      )	F’dan ir-rigward, ara s-sentenza tas‑16 ta’ Lulju 2015, Il‑Kummissjoni vs Rusal Armenal (C‑21/14 P, EU:C:2015:494, punti 44 sa 46 u l-ġurisprudenza hemm iċċitata).
   (
         17
      )	Ara, bħala analoġija, is-sentenza tad‑9 ta’ Jannar 2003, Petrotub u Republica (C‑76/00 P, EU:C:2003:4, punt 56).
   (
         18
      )	Ara, bħala analoġija, is-sentenza tas‑6 ta’ Ottubru 2020, Il‑Kummissjoni vs L‑Ungerija (Edukazzjoni ogħla) (C‑66/18, EU:C:2020:792, punt 92).
   (
         19
      )	Kif jirriżulta mill-formulazzjoni tad-dispożizzjonijiet rilevanti msemmija iktar ’il fuq, l-analiżi tal-effetti fuq il-prezzijiet, apparti determinazzjoni tat-twaqqigħ tal-prezzijiet, tista’ tiddetermina jekk l-importazzjonijiet ta’ dumping kellhomx l-effett li jnaqqsu kunsiderevolment il-prezzijiet jew li jostakolaw b’mod kunsiderevoli żidiet li kieku kienu jsiru.
   (
         20
      )	Ara, f’dan is-sens, ir-rapport tal-korp tal-appell “HP-SSST”, punti 5.158 u 5.161 (fejn hemm riferimenti oħra). Dawn il-prinċipji huma essenzjalment inklużi fil-punti 32 u 56 tas-sentenza appellata.
   (
         21
      )	Ara r-rapport tal-korp tal-appell “HP-SSST”, punt 5.141 (fejn hemm riferimenti oħra fin-nota 340). Ara wkoll il-punt 33 tas-sentenza appellata.
   (
         22
      )	Ara r-rapport tal-korp tal-appell “HP-SSST”, punt 5.180.
   (
         23
      )	Ara, ex multis, is-sentenza tad‑19 ta’ Settembru 2019, Trace Sport (C‑251/18, EU:C:2019:766, punt 47 u l-ġurisprudenza ċċitata).
   (
         24
      )	Sentenza tal‑10 ta’ Lulju 2019, Caviro Distillerie et vs Il‑Kummissjoni (C‑345/18 P, mhux ippubblikata, EU:C:2019:589, punt 15 u l-ġurisprudenza ċċitata).
   (
         25
      )	Ara l-punt 33 tas-sentenza appellata.
   (
         26
      )	Premessa 19 tar-Regolament provviżorju, ikkonfermata mill-punt 28 tar-regolament kontenzjuż.
   (
         27
      )	Ara l-premessi 22, 25 u 108 tar-regolament kontenzjuż.
   (
         28
      )	F’din il-kawża ttieħdu inkunsiderazzjoni bħala karatteristiċi: it-tip tal-prodott, id-dijametru estern, il-ħxuna tal-ħajt, it-tberrid u l-ittemprar, it-tul, l-estremità tat-tubu, u l-ittestjar. Ara l-premessa 24 tar-regolament kontenzjuż.
   (
         29
      )	Ara l-premessa 24 tar-regolament kontenzjuż.
   (
         30
      )	Premessa 69 tar-regolament kontenzjuż u punt 37 tas-sentenza appellata.
   (
         31
      )	Punt 37 tas-sentenza appellata.
   (
         32
      )	Ara l-punt 38 tas-sentenza appellata.
   (
         33
      )	Sentenza tal‑10 ta’ Settembru 2015, Fliesen-Zentrum Deutschland (C‑687/13, EU:C:2015:573).
   (
         34
      )	Kif jirriżulta mill-punti 43 u 46 iktar ’il fuq il-partijiet jagħtu interpretazzjoni differenti tas-sentenza appellata.
   (
         35
      )	Ara l-punt 65 tas-sentenza appellata u l-punt 37 iktar ’il fuq.
   (
         36
      )	Il-kwistjoni tal-eżistenza ta’ obbligu ta’ dan it-tip hija diskussa mill-Kummissjoni fil-kuntest tal-ewwel parti tal-ewwel aggravju tagħha.
   (
         37
      )	Ara r-rapport tal-korp tal-appell “HP-SSST”, punt 5.180, l-ewwel sentenza.
   (
         38
      )	Ara r-rapport tal-korp tal-appell “HP-SSST”, punt 5.180.
   (
         39
      )	Ara l-punt 28 iktar ’il fuq.
   (
         40
      )	Ara l-premessa 96 tar-Regolament tal-Kunsill (KE) Nru 2605/2000 tas‑27 ta’ Novembru 2000 illi jimponi dazji ta’ kontra d-dumping definittivi fuq l-importazzjonijiet ta’ ċerti mwieżen elettroniċi (REWS) illi joriġinaw fir-Repubblika Popolari taċ-Ċina, ir-Repubblika tal-Korea u t-Tajwan (ĠU Edizzjoni Speċjali bil-Malti, Kapitolu 11, Vol. 34, p. 282).
   (
         41
      )	Ara s-sentenza Shanghai Teraoka, punt 121.
   (
         42
      )	Ara s-sentenza Shanghai Teraoka, punt 127.
   (
         43
      )	Ara s-sentenza Shanghai Teraoka, punt 129.
   (
         44
      )	Ara r-rapport tal-korp tal-appell “HP-SSST”, punti 5.179 sa 5.181.
   (
         45
      )	Ara r-rapport tal-korp tal-appell “HP-SSST”, punt 5.178.
   (
         46
      )	Ara r-rapport tal-korp tal-appell “HP-SSST”, punt 5.181.
   (
         47
      )	Ara f’dan ir-rigward, is-sentenza tal‑10 ta’ Settembru 2015, Fliesen-Zentrum Deutschland (C‑687/13, EU:C:2015:573, punti 75 u 76).
   (
         48
      )	Ara s-sentenza tal‑10 ta’ Settembru 2015, Fliesen-Zentrum Deutschland (C‑687/13, EU:C:2015:573, punt 77). Il-prinċipji espressi f’din is-sentenza u fil-ġurisprudenza hemm iċċitata għandhom fil-fehma tiegħi portata ġenerali u ma jistgħux jiġu kkontestati mill-argumenti relatati mal-allegata partikolarità tas-sitwazzjoni ta’ Hubei Xinyegang f’din il-kawża.
   (
         49
      )	Ara l-premessi 63 sa 79 tar-regolament kontenzjuż moqrija flimkien mal-premessi 60 sa 62 tar-Regolament provviżorju.
   (
         50
      )	Ara, inter alia, pereżempju, is-sentenzi tal‑1 ta’ Ġunju 2017, Changmao Biochemical Engineering vs Il‑Kunsill (T‑442/12, EU:T:2017:372, punt 52) tad‑9 ta’ Ġunju 2016, Growth Energy u Renewable Fuels Association vs Il‑Kunsill (T‑276/13, EU:T:2016:340, punt 282).
   (
         51
      )	F’dan ir-rigward ara wkoll ir-riflessjonijiet inklużi fil-punti 113 sa 118 tal-konklużjonijiet tal-Avukat Ġenerali Sharpston fil-kawża Fliesen-Zentrum Deutschland (C‑687/13, EU:C:2015:349).
   (
         52
      )	Indikati fin-nota ta’ qiegħ il-paġna 28 iktar ’il fuq.
   (
         53
      )	Ara b’mod partikolari l-anness prodott mill-Kummissjoni relatat mal-kalkolu tal-marġni ta’ twaqqigħ ta’ Hubei Xinyegang.
   (
         54
      )	Ara l-punt 67 tas-sentenza appellata fir-rigward tal-analiżi mwettqa fil-punt 61 tagħha.
   (
         55
      )	F’dan ir-rigward nindika, inċidentalment, li l-Qorti Ġenerali rrikonoxxiet li kienet teżisti sostitwibbiltà mill-perspettiva tal-offerta peress li l-produtturi setgħu faċilment jadattaw il-mezzi ta’ produzzjoni tagħhom sabiex jipproduċu d-diversi tipi d ta’ prodotti li jaqgħu f’segment wieħed jew l-ieħor.
   (
         56
      )	Ara l-punt 67 tas-sentenza appellata fir-rigward tal-analiżi mwettqa fil-punt 62 tagħha.
   (
         57
      )	Ara l-punt 67 tas-sentenza appellata fir-rigward tal-analiżi mwettqa fil-punt 63 tagħha.
   (
         58
      )	Ara l-punti 71 sa 74 iktar ’il fuq.
   (
         59
      )	Hubei Xinyegang tagħmel riferiment għas-sentenza tal‑5 ta’ April 2017, Changshu City Standard Parts Factory u Ningbo Jinding Fastener vs Il‑Kunsill (C‑376/15 P u C‑377/15 P, EU:C:2017:269, iktar ’il quddiem is-“sentenza Changshu City”).
   (
         60
      )	L-Artikolu 17 tar-Regolament bażiku, intitolat “Teħid ta’ kampjuni”, fil-paragrafi (1) u (2) tiegħu, jistabbilixxi li ġej: “1. F’każijiet fejn in-numru ta’ min jilmenta, l-esportaturi jew l-importaturi, it-tipi ta’ prodott jew it-transazzjonijiet ikun kbir, l-investigazzjoni tista’ tiġi limitata għal numru raġonevoli ta’ partijiet, prodotti, jew transazzjonijiet bl-użu ta’ teħid ta’ kampjuni li jkunu statistikament validi fuq il-bażi tal-informazzjoni disponibbli fiż-żmien tal-għażla, jew għall-akbar volum rappreżentattiv ta’ produzzjoni, bejgħ jew esportazzjonijiet li jistgħu raġonevolment jiġu investigati fiż-żmien disponibbli. 2. L-għażla finali ta’ partijiet, tipi ta’ prodotti jew transazzjonijiet magħmula taħt dawn id-dispożizzjonijiet tal-kampjunament għandha tibqa’ f’idejn il-Kummissjoni, għalkemm għandha tingħata preferenza għall-għażla ta’ kampjun f’konsultazzjoni ma’, u bil-kunsens ta’, il-partijiet konċernati, sakemm tali partijiet jagħmlu lihom infushom magħrufin u jagħmlu biżżejjed informazzjoni disponibbli, fi żmien tliet ġimgħat mill-bidu tal-investigazzjoni, sabiex jagħmluha possibbli li jiġi magħżul kampjun rappreżentattiv”.
   (
         61
      )	F’dan ir-rigward ara wkoll il-punt 152 iktar ’il quddiem.
   (
         62
      )	Punt 61 tas-sentenza Changshu City.
   (
         63
      )	Din id-dispożizzjoni tistabbilixxi “l-eżistenza ta’ marġini ta’ dumping matul il-perjodu ta’ investigazzjoni għandha normalment tiġi stabbilita fuq il-bażi ta’ paragun ta’ valur normali medju peżat ma’ medja peżata tal-prezzijiet tat-transazzjonijiet kollha tal-esportazzjoni lill-Unjoni”. Enfasi miżjuda minni.
   (
         64
      )	Dan evidentement ma huwiex il-każ fejn il-valur normali jiġi ddeterminat fuq il-bażi tal-informazzjoni relatata ma’ pajjiż ta’riferiment skont l-Artikolu 2(7) tar-Regolament bażiku.
   (
         65
      )	Ara l-premessi 6 sa 13 tar-Regolament provviżorju u 6 sa 11 tar-regolament kontenzjuż.
   (
         66
      )	Ara s-sentenza tal‑15 ta’ Ġunju 2017, T.KUP (C‑349/16, EU:C:2017:469, punt 31).
   (
         67
      )	F’dan ir-rigward nindika li din il-konstatazzjoni ma ġietx ikkontestata mill-argument ta’ Hubei Xinyegang, inkluż fil-punt 119 iktar ’il fuq, rigward in-nuqqas ta’ kontestazzjoni tal-punt 86 tas-sentenza appellata. Fil-fatt, fil-punt 76 tas-sentenza appellata l-Qorti Ġenerali kkritikat lill-Kummissjoni talli ma ħaditx inkunsiderazzjoni l-informazzjoni kollha rilevanti fl-analiżi tat-twaqqigħ tal-prezzijiet u tal-effetti fuq il-prezzijiet u li għalhekk kisret l-Artikolu 3(2) u (3) tar-Regolament bażiku. Jeħtieġ għalhekk li tiġi evalwata l-kritika tal-Qorti Ġenerali dwar dawn id-dispożizzjonijiet.
   (
         68
      )	Huwa f’dan is-sens li għandha tiġi interpretata d-dikjarazzjoni tal-Kummissjoni inkluża fil-punt 70 tas-sentenza appellata li skontha “il-prezzijiet ta’ dawn is‑17‑il tip ta’ prodott ma kinux bħala definizzjoni ‘suġġetti għat-twaqqigħ tal-esportazzjonijiet Ċiniżi tal-kampjun’”.
   (
         69
      )	Dan ikompli jiddistingwi din il-kawża mill-każ deċiż mill-korp tal-appell fir-rapport “HP-SSST” fejn l-awtoritajiet Ċiniżi ma kinux ikkonstataw twaqqigħ għall-prodotti inklużi fil-Livell A minħabba nuqqas ta’ importazzjonijiet f’dan is-segment u mhux minħabba l-għażla li japplikaw teħid ta’ kampjuni u l-għażla tal-metodu ta’ analiżi.
   (
         70
      )	Sentenzi tal‑10 ta’ Settembru 2015, Bricmate (C‑569/13, EU:C:2015:572, punt 46 u l-ġurisprudenza ċċitata) u tal‑10 ta’ Lulju 2019, Caviro Distillerie et vs Il‑Kummissjoni (C‑345/18 P, mhux ippubblikata, EU:C:2019:589, punt 15).
   (
         71
      )	Sentenza tat‑18 ta’ Ottubru 2018, Gul Ahmed Textile Mills vs Il‑Kunsill (C‑100/17 P, EU:C:2018:842, punt 64 u l-ġurisprudenza ċċitata).
   (
         72
      )	Sentenza tal‑10 ta’ Lulju 2019, Caviro Distillerie et vs Il‑Kummissjoni (C‑345/18 P, mhux ippubblikata, EU:C:2019:589, punt 17 u l-ġurisprudenza ċċitata).
   (
         73
      )	Ara, inter alia, is-sentenzi tad‑29 ta’ Jannar 2014, Hubei Xinyegang Steel vs Il‑Kunsill (T‑528/09, EU:T:2014:35, punt 53) u tat‑28 ta’ Ġunju 2019, Changmao Biochemical Engineering vs Il‑Kummissjoni (T‑741/16, mhux ippubblikata, EU:T:2019:454, punt 30 u l-ġurisprudenza tal-Qorti Ġenerali ċċitata).
   (
         74
      )	Ara s-sentenza tat‑8 ta’ Diċembru 2011, KME et vs Il‑Kummissjoni (C‑272/09 P, EU:C:2011:810, punt 94).
   (
         75
      )	F’dan ir-rigward ara l-konklużjonijiet tal-Avukat Ġenerali Mengozzi fil-kawża EBMA vs Il‑Kunsill (C‑61/16 P, EU:C:2017:615, punt 50).
   (
         76
      )	Ara l-punt 29 iktar ’il fuq u l-ġurisprudenza stabbilita ċċitata fin-nota ta’ qiegħ il-paġna 23.